Kepentingan Bahasa Melayu dalam Jabatan Perkhidmatan Awam

Kuala Lumpur – Bahasa Melayu yang baik dan betul dapat menjadi perantara yang peting dan utama dalam penyampaian maklumat di setiap Jabatan Perkhidmatan Awam (JPA).

Hal ini turut diakui oleh Timbalan Ketua Pengarah (Perkhidmatan), Jabatan Perkhidmatan Awam Negeri Sabah, Encik Ramlee Kariah, ketika berkunjung di Ibu Pejabat Dewan Bahasa dan Pustaka (DBP), pada pagi ini.

“Kepentingan berbahasa Melayu yang baik dan betul itu amat diutamakan. Oleh itu, Jabatan Perkhidmatan Awam Negeri Sabah akan sentiasa berusaha untuk memastikan penguasaan bahasa yang baik dalam kalangan kakitangan kami terus dipertingkat dari masa ke masa agar perkhidmatan dan penyampaian yang dilaksanakan dapat difahami dan yang lebih penting sampai kepada rakyat,” ujar Encik Ramlee Kariah  dalam ucapannya  yang berlangsung di Menara Dewan Bahasa, pada pagi ini.

Pertemuan tersebut yang dihadiri oleh 10 orang pegawai dari Jabatan Perkhidmatan Awam Negeri Sabah dan diketuai oleh Encik Ramlee Kariah, adalah bermatlamat untuk meninjau prospek penerbitan buku dan majalah bercetak atau secara dalam talian berhubung dengan inisiatif Hala Tuju Sabah Maju Jaya (SMJ) yang boleh diketengahkan sebagai bahan rujukan ilmiah; mengenal pasti prosedur pewujudan Munsyi Dewan (Bahasa) dan Munsyi Muda (Bahasa) dalam perkhidmatan Kerajaan Negeri Sabah; menjalinkan kerjasama dari aspek khidmat bahasa; dan meneliti kursus bahasa yang sesuai untuk kakitangan di bawah Jabatan Perkhidmatan Awam Negeri Sabah.

Sementara itu, DBP yang menerima kunjungan tersebut amat berbesar hati dengan usaha Jabatan Perkhidmatan Awam Negeri Sabah yang seiringan dengan DBP dalam memartabatkan dan memperkasakan bahasa Melayu dalam semua sektor perkhidmatan kerajaan.

“Pengurusan DBP sangat berbesar hati untuk memulakan kerjasama dengan Jabatan Perkhidmatan Awam Negeri Sabah dalam memperteguh sikap dan membentuk kefahaman masyarakat terhadap bahasa Melayu sebagai bahasa rasmi, bahasa kebangsaan dan bahasa ilmu serta mempromosi bahasa dan sastera kebangsaan,” ujar Timbalan Ketua Pengarah (Dasar) DBP, Tuan Haji Md. Johari Hassan, ketika berucap mengalu-alukan kehadiran rombongan Jabatan Perkhidmatan Awam Negeri Sabah.

Tambah Tuan Haji Md. Johari lagi, DBP juga sejak sekian lama telah berusaha melakukan penyelidikan bagi mengumpulkan bahasa sukuan di Sabah untuk dimasukkan ke dalam Pangkalan Data Bahasa Sukuan. Banyak entri (dalam pangkalan data) juga telah diterbitkan oleh DBP dalam bentuk buku panduan, kamus, data ejaan dan data istilah.

“Semua bahan ini boleh menjadi rujukan pihak Kerajaan Negeri Sabah, khususnya Jabatan Perkhidmatan Awam Negeri Sabah dalam usaha memperkasa bahasa sukuan yang juga merupakan khazanah negara,” ujar Tuan Haji Md. Johari.

Selain itu, beliau turut menyarankan Jabatan Perkhidmatan Awam Negeri Sabah untuk bersama-sama menyertai Kursus Pembinaan Munsyi Muda Bahasa (perujuk bahasa) yang akan berlangsung pada 27 Jun 2022 hingga 1 Julai 2022.

Menyedari akan kepentingan perujuk bahasa dalam setiap jabatan kerajaan, Encik Ramlee Kariah menjelaskan bahawa pihaknya akan berusaha memastikan kepakaran Munsyi Muda dan Munsyi Bahasa dapat diwujudkan dalam Jabatan Perkhidmatan Awam Negeri Sabah.

“Hal ini sangat penting agar kita bukan sahaja boleh menulis dengan betul, tetapi yang lebih penting kita dapat bertutur dengan betul,” ujar Encik Ramlee Kariah.

Kursus Pembinaan Munsyi Muda Bahasa merupakan program di bawah Strategi 5 Jabatan Perkhidmatan Awam, iaitu bertujuan untuk Mewujudkan Unit Khas Pelaksanaan Bahasa bagi memastikan penggunaan bahasa Melayu yang baik, betul dan santun dalam kalangan penjawat awam.

Menerusi rangka Pelan Tindakan Program Kebahasaan Jawatankuasa Kecil Pelaksanaan Bahasa Kebangsaan 2015 hingga 2017 yang dibentangkan dalam Mesyuarat Jawatankuasa Pelaksanaan Bahasa Kebangsaan Bil.1/2015 yang dipengerusikan oleh Timbalan Perdana Menteri pada 6 Mac 2015, menjelaskan bahawa strategi ini memberikan latihan kebahasaan formal dan berperingkat kepada pegawai kementerian setiap sektor yang dilantik khas. Pegawai ini akan menjadi Perujuk Bahasa kepada kementerian. Pematuhan ini adalah berdasarkan Perkara 152, Perlembagaan Persekutuan dan Akta Bahasa Kebangsaan 1963/67, “Bahasa Melayu adalah Bahasa Kebangsaan”.


Wanita dan Lelaki Harus Seiring dalam Memartabatkan Negara – Raja Puan Muda Perlis

Untuk mendapatkan maklumat terkini, ikuti kami melalui Telegram

Arau – “Kaum wanita diharapkan terus bangkit supaya saling melengkapi dengan kaum lelaki bagi memartabatkan negeri dan negara agar kekal teguh dan perkasa di mata dunia.”

Demikianlah titah saranan Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil ketika berkenan merasmikan Penutupan Webinar Yayasan Tuanku Fauziah (YTF) – “Women in Search of Excellence” bertajuk Pemerkasaan Wanita dalam Sektor Kesukanan yang dianjurkan oleh Universiti Teknologi Mara (UiTM) Cawangan Perlis dengan kerjasama YTF dan Unit Perkhidmatan OKU (UPO) UiTM pada petang semalam.

Tuanku Raja Puan Muda Perlis selaku Pengerusi YTF turut menzahirkan rasa bangga dengan tahun 2021 yang lalu apabila menyaksikan golongan wanita merupakan tonggak utama dalam pembangunan sukan masa ini.

Sebelum ini, sebanyak 60 peratus atlet wanita (18 daripada 30 orang atlet) telah melayakkan diri dalam penyertaan kontinjen Malaysia ke Sukan Olimpik Tokyo.

Majlis perasmian pembukaan webinar tersebut disempurnakan oleh Raja Muda Perlis,  DYTM Tuanku Syed Faizuddin Putra Jamalullail merangkap Penasihat DiRaja Yayasan Tuanku Fauziah.

Antara ahli panel yang diundang bagi menjayakan webinar bulanan YTF edisi kelima pada kali ini ialah Bekas Jaguh Heptathlon Negara, Datuk Zaiton Othman; Bekas Ratu Trek Negara, Datuk Marina Chin; dan Bekas Penembak Paralimpik Malaysia, Senator Datuk Ras Adiba Mohd Radzi.

Dalam majlis penutupan ini turut diundang atlet negara yang terdiri daripada Juni Karimah Noor Jamali (Perahu Layar), Nur Suryani Mohamed Taini (Menembak) dan Anis Amira Rosidi yang berasal dari Perlis (Keirin Berbasikal).


Raja Muda Perlis Menyantuni Rakyat Sempena Tahun Baharu Cina

Kangar – Bersempena dengan sambutan Tahun Baharu Cina, Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan menyantuni usahawan kedai bunga Ingrace Floral and Events, iaitu Raymond Lim Choon Guan bersama-sama keluarganya. Usahawan tersebut bersama-sama isterinya, Teou Siew Yan dan anak-anak berasa teruja dengan keberangkatan tiba DYTM Tuanku Syed Faizuddin Putra Jamalullail di kedai mereka di Jalan Jublee Perak, Pusat Bandar Kangar pada petang semalam.

Raymond Lim Choon Guan yang berasal dari Tanjung Bungah, Pulau Pinang melewatkan pergerakan balik ke kampung untuk majlis makan malam perjumpaan tahunan bersama-sama ibu tersayang apabila dimaklumkan bahawa Raja Muda Perlis, DYTM Tuanku Syed Faizuddin Putra Jamalullail berkenan singgah di kedai mereka. Kunjungan tersebut diatur oleh NGO One Centre Malaysia (OCM) Perlis beserta program Kayuhan MAIPs Peduli Bilangan Ke-9 bagi Tahun 2022. Turut menyambut keberangkatan tiba baginda ialah Ketua Pegawai Eksekutif OCM Perlis, Muhammad Zamri Vinod Kalimuthu.

Antara lain, penyerahan sumbangan daripada Sri Ananda Bahwan Group of Companies kepada pihak Majlis Agama Islam dan Adat Istiadat Melayu Perlis (MAIPs) yang diwakili oleh Ketua Pegawai Eksekutifnya, Haji Mohd Nazim Mohd Noor turut diadakan di lokasi yang sama. Sumbangan tersebut akan disalurkan kepada tabung Projek DiRaja Kg Warna-warni Program Transformasi Kampung Seberang Ramai, Kuala Perlis hasil kerjasama MAIPs dengan Yayasan Tuanku Syed Putra (YTSP) Perlis.

Selain itu, Raja Muda Perlis,  DYTM Tuanku Syed Faizuddin Putra Jamalullail turut berkenan singgah menyantuni dan menyampaikan sumbangan agihan zakat MAIPs di rumah para asnaf, mantan tentera, iaitu Idrus Noor (71 tahun) yang menjaga isterinya yang memerlukan rawatan dialisis; Asri Alwi (71 tahun) yang lumpuh; dan Darus Mat Arshad (75 tahun) yang mengalami masalah kesihatan.

Dalam kunjungan tersebut, DYTM Tuanku Syed Faizuddin Putra Jamalullail bertitah:

Semoga Allah SWT mengurniakan kepada kita semua di negeri Perlis dan negara Malaysia ini keamanan dan keselamatan serta rakyat yang sihat, rajin, berdisplin, hidup bersih, sentiasa cekal berusaha dan bersatu padu.


Kemiskinan dan Peranan NGO

Semua orang ingin dilahirkan dalam keluarga yang kaya untuk merasai kehidupan yang selesa. Namun begitu, tidak semua bernasib baik dan mempunyai “tuah” seperti itu. Hanya orang yang hidup dalam kemiskinan mengetahui apakah yang dimaksudkan dengan kehidupan susah dan bagaimanakah terpaksa mengharungi hidup dalam kemiskinan?

Kemiskinan merupakan masalah sejagat yang merujuk keadaan seseorang individu atau ahli masyarakat gagal mendapatkan keperluan asas untuk makanan, pakaian dan tempat tinggal. Terdapat juga taksiran yang menyatakan kemiskinan bukan semata-mata diukur pada pendapatan yang rendah sahaja, namun kemiskinan merupakan satu keadaan kekurangan atau kegagalan berfungsi dengan berkesan dalam masyarakat.

Sebagai contoh, keluarga yang tidak mempunyai pendapatan yang mencukupi untuk membeli keperluan makanan bagi seisi keluarga. Dalam hal ini, kemiskinan sukar untuk ditakrifkan kerana perkara ini dipengaruhi oleh pelbagai faktor dan dimensi.

Jelas era pandemik dan bencana yang berlaku baru-baru ini memberikan kesan yang sangat mendalam kepada orang ramai, khususnya golongan yang kurang berkemampuan ataupun miskin. Maka demikian menjadi tanggungjawab bersama untuk mengambil berat dan berusaha membantu golongan yang kurang bernasib baik ini. Masyarakat tidak boleh memandang ringan terhadap isu ini, malah masyarakat harus mempunyai tanggungjawab sosial untuk bersama-sama membantu golongan yang memerlukannya.

Tanpa sebarang bantuan, keadaan sebegini akan mendorong mereka bersifat negatif, seperti mencuri atau merompak. Keadaan ini mungkin berakhir dengan kejadian yang tidak diingini atau kematian secara tidak sengaja. Seseorang yang ingin mencuri wang, dia mungkin tidak sengaja membunuh orang lain yang tidak bersalah semata-mata untuk mendapatkan apa yang diinginkan. Hal ini terbukti dilaporkan dalam artikel Labuan e-Journal of Muamalat and Society (LJMS). Perkara seperti ini tidak sepatutnya berlaku dalam sesebuah negara, kerana rakyat perlu hidup dalam persekitaran yang selamat.

Golongan yang hidup dalam kemiskinan juga mempunyai peluang untuk menjadi lebih baik dan berjaya, serta dapat menyumbang kepada pertumbuhan ekonomi negara jika diberikan peluang, terutamanya dalam bantuan pendidikan seperti biasiswa Majlis Amanah Rakyat (MARA), Yayasan Negeri dan sebagainya. Mereka tidak boleh diabaikan atau diketepikan sebagai aib atau tidak bernilai. Mereka juga dapat menyumbang kembali kepada masyarakat.

Maka itu, masyarakat akan rasa kurang rasa bersalah terhadap mereka yang kurang bernasib baik, dapat menjalin lebih banyak persahabatan dan perpaduan. Hal ini boleh merapatkan jurang antara golongan yang kaya dengan yang miskin. Keadaan ini juga dapat mengurangkan gangguan sosial yang bukan sahaja menjejaskan pendidikan dan kesihatan dalam kalangan golongan miskin, malah menjejaskan masyarakat dan negara.

Tanpa wang, manusia tidak akan mendapat pendidikan, apatah lagi mengekalkan kesihatan yang baik. Oleh itu, isu ini meletakkan negara dan penduduk dalam bahaya kerana penyakit dapat merebak dengan cepat. Dengan pendidikan, masyarakat memperoleh kemahiran, mencipta perkara baharu dan teknologi yang lebih baik. Kemiskinan juga menyebabkan orang ramai berpindah ke negara lain untuk mendapatkan kehidupan yang lebih baik.

Kesan terhadap pendidikan adalah berbeza-beza bergantung kepada faktor ekonomi. Persekitaran ekonomi yang bagus memberikan kesan dan kebaikan kepada pendidikan dan dapat mengurangkan kemiskinan. Kebanyakan golongan miskin ini tidak mempunyai pendidikan yang sewajarnya. Sebahagian daripada mereka berjaya menamatkan sekolah menengah, tetapi bagi sesetengah mereka, pendidikan tidak begitu penting. Keadaan ini berpunca daripada kemiskinan, kurang minat terhadap pelajaran dan kurang pendedahan akan peri pentingnya pendidikan dalam kehidupan. Menurut sesetengah pihak, penting yang paling penting ialah wang kerana mereka boleh membeli barang untuk keperluan asas. Jika mereka boleh menyimpan sedikit wang untuk perkara lain, barulah mereka akan melanjutkan pelajaran.

Namun begitu, ada juga yang berminat untuk melanjutkan pelajaran. Yang malangnya, kemiskinan merantai mereka daripada mencapainya. Kemiskinan bukan sahaja menghalang daripada mendapat pendidikan yang baik, malah hidup dalam kemiskinan juga bermakna mereka tidak mempunyai akses kepada Internet. Hal ini antara kelemahan yang besar kerana dengan Internet, mereka dapat memperoleh lebih banyak maklumat dan faedah melalui Internet.

Dalam konteks ini, pendidikan dapat membantu golongan miskin keluar daripada kemiskinan. Setiap orang mempunyai peluang untuk mendapat pekerjaan yang lebih baik sekiranya mereka mempunyai pendidikan yang bagus. Pendidikan adalah penting dalam mengurangkan kemiskinan. Pendidikan memainkan peranan dalam pembangunan dan pertumbuhan ekonomi sesebuah negara. Di kebanyakan tempat, taraf pendidikan di luar bandar jauh lebih rendah berbanding dengan di bandar. Hal ini disebabkan oleh golongan ibu bapa sendiri hanya mempunyai pendidikan asas.

Di kawasan luar bandar juga, kebanyakan ibu bapa mempunyai keluarga yang lebih besar. Mereka sanggup melakukan apa sahaja pekerjaan supaya mereka dapat memperoleh sedikit wang untuk membeli makanan untuk menyara keluarga besar mereka kerana tidak mempunyai pekerjaan yang tetap. Sebagai contoh, dua anak pertama akan mengikut bapa ke dalam hutan berhampiran rumah untuk cuba mencari sesuatu yang boleh dijual di pasar seperti madu, cendawan, paku-pakis hutan, buluh, burung dan lain-lain. Anak ketiga dan keempat akan pergi ke anak sungai untuk menangkap ikan. Yang lebih muda pula akan membantu mencari ulam yang tumbuh liar di kawasan berdekatan rumah. Kebiasaannya, anak perempuan yang lebih tua tinggal di rumah, membantu kerja rumah dan menjaga adik-adik yang masih kecil. Anak yang lebih tua selalunya tidak berpeluang untuk bersekolah kerana ibu bapa tidak mampu menghantar kesemua anak mereka untuk mendapat pelajaran yang sewajarnya. Sebaliknya, mereka bekerja untuk menyara keluarga.

Sebahagian daripada mereka, biasanya tinggal di kawasan yang sangat jauh dan pendalaman, yakni tidak mempunyai akses kepada bekalan elektrik atau air. Ada yang tinggal berdekatan dengan pantai dan kebanyakan daripada mereka bekerja sebagai nelayan. Dalam situasi ini, bapa sebagai ketua keluarga akan ke laut dan ibu bekerja di industri kecil berhampiran serta menjual pelbagai jenis hasil laut seperti kerepek ikan, udang, ikan masin dan sotong kering. Dengan adanya pekerjaan ini, mereka mampu menjalani kehidupan yang lebih baik berbanding dengan keluarga yang tinggal di luar bandar.

Walau bagaimanapun, pekerjaan ini tidak memberikan pendapatan yang stabil untuk mereka hidup dengan baik kerana pada musim tengkujuh, nelayan tidak dapat turun ke laut kerana risikonya terlalu berbahaya. Mereka tidak boleh keluar menangkap ikan dalam ombak yang ganas dan laut bergelora. Situasi ini menyebabkan mereka tidak mempunyai sumber pendapatan selama beberapa bulan semasa musim tengkujuh.

Tinggal berhampiran pantai, iaitu kawasan berpasir, bermakna mereka tidak boleh menanam sayur-sayuran sebagai bekalan makanan disebabkan oleh tanah di kawasan tersebut tidak sesuai untuk bercucuk tanam. Perkara ini agak sukar bagi mereka untuk mendapatkan pekerjaan sementara menunggu musim monsun berhenti. Situasi ini yang menyebabkan mereka berada pada paras kemiskinan dan memerlukan bantuan. Mungkin keluarga ini boleh cuba menanam sayuran di dalam pasu sekitar kawasan rumah mereka untuk menampung keperluan asas.

Sesetengah keluarga jatuh miskin kerana ibu atau bapa mempunyai penyakit yang berpanjangan. Kemiskinan dan penyakit berpanjangan menyebabkan keluarga kehilangan pencari nafkah keluarga. Isu kesihatan juga menyebabkan kos penjagaan kesihatan yang lebih tinggi, tidak mempunyai pendapatan tetap, menjejaskan pendidikan kanak-kanak dan masalah emosi. Isu kesihatan yang berpanjangan menyebabkan golongan miskin menggunakan sebahagian besar daripada pendapatan mereka untuk tujuan perubatan dan ini meningkatkan beban mereka yang sedia berat. Dalam situasi begini, peranan pihak zakat dan baitulmal agak penting dalam memastikan pengagihan kewangan yang baik dalam menyalurkan bantuan kepada yang memerlukan.

Dengan adanya pandemik COVID-19, keadaan menjadi bertambah lebih parah. Lebih ramai keluarga kehilangan pekerjaan dan jatuh ke garis kemiskinan. Apabila COVID-19 melanda Malaysia pada tahun 2020, masyarakat tidak boleh keluar bekerja dan hilang pendapatan. Ramai yang terjejas teruk disebabkan oleh pandemik ini. Namun begitu, rakyat Malaysia nasibnya agak baik kerana terdapat begitu ramai orang di luar sana yang sudi membantu.

Terdapat banyak Pertubuhan Bukan Kerajaan (NGO) dan individu yang datang membantu golongan miskin dengan mengurangkan bebanan untuk membeli barang keperluan asas dan keperluan lain, malah banyak juga NGO dan individu membantu golongan terkesan ini. Mereka menawarkan bantuan dari segi pendidikan untuk memastikan anak-anak terus mendapat pendidikan yang sewajarnya, seterusnya selepas menamatkan pelajaran dan mendapat pekerjaan, mereka dapat membantu menyara keluarga dan juga menyumbang kembali kepada masyarakat.

Inisiatif ini dilihat dapat membantu golongan ini keluar daripada garis kemiskinan dan secara tidak langsung dapat membasmi kadar kemiskinan negara. Bantuan berbentuk sebegini sememangnya dapat meringankan beban keluarga yang memerlukan, lebih-lebih lagi dalam keadaan terdesak. Pada hakikatnya, bantuan daripada NGO atau badan kebajikan ini lebih mudah didapati dan lebih cepat tanpa melalui proses birokrasi.

Sebagai contoh, baru-baru ini di Kuala Lumpur, Selangor dan Pahang telah dilanda banjir. Terdapat pelbagai NGO dan orang perseorangan datang membantu mangsa banjir dengan cepat. Bantuan dari segi makanan, barang keperluan dan tenaga yang dihulurkan sangat pantas. Maka demikian, hal ini dilihat betapa pentingnya badan amal dalam membantu mengurangkan beban golongan yang terjejas, terutamanya golongan yang sudah sedia miskin yang kehilangan harta benda.

Tanpa badan sebegini yang datang membantu, tidak dapat dibayangkan bagaimana nasib mangsa banjir tersebut jika hanya mengharapkan bantuan dari agensi kerajaan.

Dr. Wan Afezah Wan Abdul Rahman, Pensyarah Kanan, Pusat Pengajian Pendidikan Jarak Jauh, Universiti Sains Malaysia.


MESCA Membina Semangat Sukarelawan

Untuk mendapatkan maklumat terkini, ikuti kami melalui Telegram

Tiada sesiapa menduga bahawa banjir yang melanda sebahagian kawasan di Selangor dan Kuala Lumpur pada Disember lalu telah meninggalkan kesan yang amat luar biasa kepada mereka yang terlibat – kehilangan nyawa, kerosakan harta benda, dan trauma yang terpaksa ditanggung.

Hal ini dikatakan demikian kerana kejadian banjir kilat yang disifatkan antara yang terburuk itu berpunca daripada taburan hujan yang lebat daripada kebiasaan. Hal ini juga mengakibatkan semua pihak – mangsa yang terlibat, pihak berkuasa dan pasukan penyelamat sukar untuk menjangkakan impak yang dibawa daripada banjir kilat yang melanda negara.

Meskipun tragedi ini bukanlah yang pertama melanda Lembah Klang, namun keadaannya agak berbeza daripada banjir yang sebelumnya, khususnya banjir besar yang melanda Kuala Lumpur pada tahun 1971. Pada ketika itu, hampir 60 peratus kawasan bandar raya Kuala Lumpur ditenggelami air. Keadaan ini telah memaksa kerajaan pimpinan Perdana Menteri kedua, Yang Amat Berhormat (YAB) Tun Abdul Razak Hussein ketika itu mengisytiharkan Darurat Banjir Kebangsaan di seluruh negara pada 5 Januari 1971.

Selepas itu (tahun 1971), beberapa kali bencana banjir turut direkodkan sebagai antara yang terburuk melanda Lembah Klang, iaitu pada Oktober 2001, Jun 2003, Jun 2007, Januari 2013 (Kuala Lumpur); Mac 2006 (Shah Alam); dan Februari 2013 (Puchong).

Ternyata bencana banjir yang melanda Lembah Klang baru-baru ini turut melanda beberapa buah negeri yang lain, antaranya termasuklah beberapa kawasan di Johor, Pahang, Melaka, Negeri Sembilan, Perak, Kelantan, Terengganu, Sabah dan Sarawak. Daripada kesemua bencana banjir yang melanda, kerajaan mengumumkan kerugian yang terpaksa ditanggung oleh negara mencecah RM6.1 bilion atau bersamaan dengan 0.40 peratus berbanding dengan Keluaran Dalam Negara Kasar (KDNK) nominal. Menurut Jabatan Perangkaan Malaysia, jumlah kerugian tertinggi direkodkan melibatkan tempat kediaman, iaitu RM1.6 bilion dengan Selangor merekodkan jumlah kerugian tertinggi, iaitu sebanyak RM1 bilion. Hal ini diikuti dengan kerugian yang melibatkan kenderaan (RM1.0 bilion), pembuatan (RM900 juta), premis perniagaan (RM500 juta), pertanian (RM90.6 juta) dan aset awam serta infrastruktur (RM2 bilion).

Jumlah kerugian ini sudah cukup membuktikan bahawa bencana banjir sememangnya meninggalkan kesan yang dahsyat kepada mereka yang terlibat. Oleh itu, selain agensi kerajaan yang bertanggungjawab membantu mangsa banjir, khidmat sukarelawan juga ditagih.

Pada ketika ribuan mangsa banjir menanti bantuan yang tiba, sesungguhnya negara amat berbangga apabila tidak terhitung banyaknya bantuan sukarelawan yang tiba. Dari Perlis sampai ke Sabah, tanpa mengenal bangsa dan agama, serta fahaman politik, mereka tampil membantu mangsa sebagai tanda sebuah Keluarga Malaysia – menyelamatkan nyawa dengan memindahkan mangsa, menghulurkan sumbangan berbentuk barangan keperluan harian, membersihkan bangunan dan rumah mangsa banjir yang terjejas, dan memberikan khidmat kepakaran yang diperlukan oleh mangsa yang terlibat.

Daripada individu, kepada badan bukan kerajaan (NGO), agensi kerajaan dan swasta – semuanya menadah tangan dan membanting tulang bersama-sama membantu bukan sahaja mangsa banjir yang terlibat, tetapi operasi membersihkan bangunan yang terjejas – sekolah, rumah ibadat dan sebagainya. Hal yang sedemikian turut dilakukan oleh Pasukan Sukarelawan Biro Sosial dan Kebajikan Persatuan Sukan dan Kebudayaan (MESCA), Kementerian Pendidikan Malaysia (KPM) yang ditubuhkan pada 1 Januari 2022 bertujuan membantu sekolah yang terkesan akibat banjir. Pasukan yang terdiri daripada beberapa bahagian dan agensi di bawah KPM berjaya mengumpulkan 133 orang sukarelawan merangkumi Jemaah Nazir, Bahagian Pembangunan Kurikulum (BPK), Dewan Bahasa dan Pustaka (DBP), Bahagian Pendidikan Islam (BPI), Institut Aminuddin Baki (IAB), Bahagian Pendidikan dan Latihan Teknikal Vokasional (BPLTV) dan Bahagian Pendidikan Khas (BPKhas).

Menurut Pengerusi Pasukan Sukarelawan MESCA KPM, Tuan Haji Shafruddin Ali Hussin, MESCA berusaha mengambil inisiatif merealisasikan misi pembersihan operasi sekolah ini dengan menggerakkan pasukan sukarelawan bagi membantu lima buah sekolah yang terjejas akibat banjir, iaitu SMK Taman Sri Muda, Selangor (3 Januari 2022); SMK Bentong, Pahang (4 Januari 2022); SK Kuala Paya dan SK Pogoh, Johor (9 Januari 2022); serta SMK Clifford, Pahang (10 Januari 2022). Antara aktiviti yang dijalankan di sekolah tersebut termasuklah membersihkan kawasan pertanian, dan mencuci bilik darjah, bilik khas serta persekitaran kawasan sekolah. Selain bantuan tenaga, pasukan sukarelawan juga turut menyumbang peralatan seperti mesin pencetak dan bahan bacaan untuk dimanfaatkan oleh warga sekolah.

“Pasukan Sukarelawan MESCA KPM telah melaksanakan lima aktiviti sukarelawan melibatkan lima lokasi yang dilanda banjir merangkumi Selangor, Pahang dan Johor,” ujar Tuan Haji Shafruddin Ali Hussin.

Tambah beliau lagi, kumpulan sukarelawan yang digerakkan telah dibahagikan mengikut lokasi, iaitu Jemaah Nazir di SMK Taman Sri Muda, Selangor yang melibatkan 25 orang sukarelawan; Jemaah Nazir di SMK Bentong, Pahang dengan pelibatan 24 orang sukarelawan; DBP, BPI dan IAB di SK Kuala Paya, Johor yang disertai oleh 22 orang sukarelawan; Bahagian Pembangunan Kurikulum, BPLTV, dan BPKhas  di SK Pogoh, Johor dengan penyertaan 42 orang sukarelawan; dan Jemaah Nazir di SMK Clifford, Pahang yang melibatkan 20 orang sukarelawan.

“Secara keseluruhannya, sebanyak 133 orang sukarelawan telah berusaha sedaya upaya membersihkan lima buah sekolah yang terlibat. Saya percaya usaha murni ini sedikit banyak dapat membantu warga sekolah tersebut untuk bersama-sama mengharungi pascabanjir yang lebih mencabar bagi memastikan sekolah yang terlibat dapat beroperasi seperti biasa,” jelas Tuan Haji Shafruddin Ali Hussin.

Ternyata usaha keras sukarelawan di seluruh Malaysia banyak membantu meringankan beban mangsa banjir untuk bangkit semula menghadapi kehidupan yang mendatang. Sehubungan dengan itu, jasa  mereka ini sewajarnya dihargai oleh semua pihak. Malah, Kebawah Duli Yang Maha Mulia, Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, turut menzahirkan pujian atas semangat  para sukarelawan yang tampil membantu dalam bencana banjir yang melanda negara baru-baru ini.

“Terima kasih kepada badan bukan kerajaan dan sukarelawan yang terbabit untuk membantu. Saya (Beta) difahamkan ada kawan-kawan dari Kelantan dan Pahang pun turun untuk bantu. Ini menunjukkan semangat mereka untuk membantu mereka yang memerlukan.“ Baginda bertitah sedemikian ketika menyantuni mangsa banjir di Masjid Taman Sri Muda, Shah Alam,  pada 25 Disember lalu.

Selain itu, Perdana Menteri, YAB Dato’ Sri Ismail Sabri Yaakob turut memuji keprihatinan sukarelawan di negara ini dan beliau mengharapkan kerja sukarelawan akan tetap diteruskan pada waktu yang sukar, iaitu ketika menghadapi pascabanjir.

“Kerajaan sangat menghargai komitmen dan keprihatinan kakitangan pelbagai agensi, badan bukan kerajaan dan sukarelawan yang sangat menitikberatkan kebajikan mangsa banjir, bukan hanya semasa bencana itu sebaliknya diteruskan sehingga pascabanjir,” ujar beliau.

Kepentingan semangat sukarelawan tidak dapat dinafikan, lebih-lebih lagi dalam keadaan bencana yang tidak pernah dijangka. Sebagai sebuah Keluarga Malaysia, membantu sesama kita pastinya akan mengukuhkan hubungan antara kaum, membentuk jati diri yang tinggi nilainya, dan akan menjadikan kita sebagai sebuah bangsa yang “kuat” dan disegani.


Menelusuri Pentadbiran Jepun di Johor

Untuk mendapatkan maklumat terkini, ikuti kami melalui Telegram

Generasi hari ini tidak begitu ramai yang benar-benar belajar dan memahami sejarah. Sesetengah orang berpendapat bahawa mempelajari sejarah hanya membuatkan rakyat mengenang masa lampau yang begitu memilukan, malah menyalakan api kebencian kepada sesetengah pihak dan hal ini hanya cuma mengeruhkan keamanan dan perpaduan yang telah utuh terbina, apatah lagi dengan kesediaan generasi hari ini yang bersedia menghadapi cabaran globalisasi dan sentiasa berfikir dinamik mendepani bangsa lain di dunia yang lebih maju pencapaiannya, khususnya dalam bidang teknologi tertentu.

Setiap orang mempunyai sudut pandang berbeza apabila menyentuh isu sejarah dan kenegaraan.

Hal ini demikian kerana ada yang berpendapat bahawa kepantasan hidup era digital mendesak untuk melihat masa depan yang lebih jauh dan mesti bersedia bergerak lebih pantas sepantas teknologi yang berkembang pesat. Jepun antara contoh terbaik generasi kini yang meneliti pencapaian kemajuan berdasarkan kisah sejarah luka yang pernah terlakar dalam kanvas sejarah negara yang perlahan-lahan terpadam dengan kehebatan pencapaian masyarakatnya.

Dasar Pandang ke Timur (tahun 1982) dan Dasar Pandang Ke Timur 2.0 (tahun 2019) yang diilhamkan oleh Tun Dr. Mahathir Mohamad, semasa menjadi Perdana Menteri Malaysia keempat dan ketujuh, menjadi era penting memugar serta mendimensipositifkan budaya serta amalan berdaya saing orang Jepun yang bangkit daripada kemusnahan, selepas berlakunya peristiwa tragedi pengeboman bom atom di Nagasaki dan Hiroshima pada 6 Ogos 1945 semasa Perang Dunia Kedua.

Peristiwa ini merupakan agenda “membunuh” Jepun sehingga menjadi debu oleh kehampaan Barat yang tidak berjaya memujuk Jepun berdamai di meja perundingan. Akhirnya, nuklear yang terhasil daripada sebutir bom itu berjaya meranapkan keangkuhan Jepun.

Menyedari rakyat yang tidak bersalah telah menjadi korban, akhirnya Jepun tunduk kepada takdir ini. Namun begitu, tidak bermakna Jepun akan selamanya tunduk. Mereka akan bangkit membuktikan bangsa Jepun tidak pernah tidur mahupun mati walaupun tanah air, bandar serta rakyat Jepun banyak terkorban semasa tragedi yang dikenang seluruh dunia itu.

Di mana-mana sahaja di seluruh dunia membincangkan atau berpolemik tentang kekejaman yang pernah berlaku akibat pendudukan tentera Jepun di satu-satu negara. Jarang-jarang kita dikongsikan tentang sisi positif pendudukan Jepun, sama ada berkaitan dengan orang Jepun yang tinggal bersama-sama masyarakat setempat, tentera Jepun dan sebagainya.

Perspektif yang berbeza tentang pendudukan Jepun daripada sejarah klise kekejaman mereka, ternyata membuka dimensi lebih luas kepada masyarakat umum tentang sejarah pendudukan Jepun di Johor, khususnya yang dikongsikan oleh Encik Mohd Zulfadli bin Md Maarof, Pengarah Arkib Negara Malaysia Cawangan Johor baru-baru ini melalui webinar Warisan Johor Bahru yang bertajuk Johor Dalam Era Pentadbiran Jepun.

Program webinar yang diadakan bersempena dengan Perisytiharan Majlis Bandaraya Johor Bahru yang ke-28 ini dianjurkan oleh Perpustakaan Sultan Ismail (PSI), Majlis Bandar Raya Johor Bahru (MBJB) dan Persatuan Lisan Sejarah Malaysia yang melibatkan enam orang panel sejak sesi pertama yang diadakan pada 27 Disember 2021.

Pengalaman hampir 20 tahun dalam bidang arkib dan rekod telah menemukan banyak pendokumentasian yang menarik dan jarang-jarang dikongsikan kepada umum. Menurut beliau, masyarakat Jepun terlebih dahulu telah membina hubungan dengan rakyat jelata Johor dan dengan pendekatan oleh masyarakat Jepun ini telah mewujudkan keyakinan bahawa Jepun akan membantu kemajuan Johor.

Dalam pembelajaran pendidikan sejarah, masyarakat hanya didedahkan tentang kemaraan tentera Jepun yang bermula dari Kota Bharu sehinggalah berjaya menguasai Tanah Melayu hingga ke Singapura. Apa yang menariknya Jepun di Johor telah bermula pada tahun 15 Januari 1942 apabila berjaya menguasai Muar terlebih dahulu.

Dalam rentetan sejarah Jepun menguasai Johor, pelbagai peristiwa penting yang diakibatkan oleh kesan kemaraan tentera Jepun ini, antaranya termasuklah sebelum tentera Jepun mara ke Johor Bahru, tentera Jepun terlebih dahulu tiba di jalan Gunung Pulai di daerah Pontian bersempadan daerah Johor Bahru dan Kulai. Selepas itu, tentera Jepun meletupkan Tambak Johor penghubung utama Singapura dan Johor Bahru. Terputusnya jalan perhubungan utama ini, menjadi episod bermulanya kejayaan Jepun meleraikan simbol erat kerjasama British dan Kerajaan Johor sebelum ini. Tambak yang mula dibina pada tahun 1909 dan mula dibuka pada tahun 1923 amat penting ketika pemerintahan DYMM Sultan Ibrahim Ibni Sultan Abu Bakar yang menghubungkan Singapura dan Johor.

Johor Bahru kemudiannya telah dihujani ledakan meriam oleh tentera Jepun yang mereka halakan dari arah Keranji dan Woodlands, Singapura. Kejadian ini telah menyebabkan beratus-ratusan orang Cina di Johor Bahru terkorban dan sebelum serangan ini dilakukan, tentera Jepun telah meminta Dato’ Onn Jaafar dan semua orang Melayu dipindahkan ke satu kawasan yang lebih selamat di Johor Bahru. Menjelang Mac 1942, penguasaan tentera Jepun di Johor telah bertapak kukuh dan ketika ini Gabenor Jepun telah mula mentadbir Johor.

Lebih menariknya tentang sejarah penguasaan Jepun di Johor ini ada pengaruhnya dengan persahabatan yang terjalin antara pentadbiran Kerajaan Johor dengan Maharaja Jepun. Kehadiran tentera Jepun tidak menjadi ancaman kepada Kerajaan Johor ketika itu walaupun Johor Military Forces menerima kesan akibat daripada pendudukan ini, yakni apabila dibubarkan oleh pihak bersekutu, semasa itu Jepun sudah pun menguasai utara negeri Johor. Hal ini sama sekali tidak menjejaskan Jepun untuk mentadbir Johor. Hal ini ada direkodkan oleh Mejar Mohd. Said Sulaiman dan disimpan rekodnya di Arkib Negara Malaysia Cawangan Johor.

Di Johor, Gabenor Itami telah menjalankan pentadbirannya dengan sistematik, dengan hasrat menonjolkan Jepun mempunyai pentadbiran yang lebih tersusun dan Johor akan mendapat manfaatnya daripada pelaksanaan strategi pentadbiran ini. Dalam hierarki pentadbiran, gabenor merupakan ketua pentadbir.

Berdasarkan rekod, Zulfadli turut memaparkan carta pentadbiran Jepun di Johor dengan menyaksikan dua jabatan utama telah diwujudkan bagi memudahkan pentadbiran Jepun ketika itu. Jabatan pentadbiran awam diwujudkan bagi mengawal selia 37 lagi jabatan yang telah pun sedia ada yang diwujudkan di bawah pentadbiran Kerajaan Johor, selain itu menambahkan lagi keberkesanan pentadbiran kepada semua wilayah, diwujudkan pula sektor bandar dan luar bandar oleh pentadbiran Jepun ini.

Pasukan tentera merupakan jabatan yang amat penting dalam pentadbiran Jepun di Johor untuk memastikan misi mengawal dan memastikan seluruh rakyat mematuhi peraturan dan pentadbiran Jepun ketika itu. Di bawah pasukan tentera dibentuk divisyen yang akan memfokuskan matlamat agar seluruh kawasan pentadbiran akan dapat dipantau dan diselia dengan berkesan.

Berdasarkan penelitian, kaedah pentadbiran Jepun di Johor berbeza dengan pentadbiran mereka di Jepun. Di negara jajahan, mereka melaksanakan pentadbiran awam berserta dengan ketenteraan. Formulasi ini dilihat oleh pentadbiran Jepun sebagai pendekatan yang akan dapat mengurus tadbir Johor secara keseluruhan. Berdasarkan carta pentadbiran Jepun di Johor, urus tadbir Jepun memfokuskan pembinaan hubungan pemerintahan bertentera dapat diterima oleh rakyat Johor ketika itu.

Gabenor atau disebut chokan adalah ketua pentadbir dan kemudian di bawahnya terdapat tiga pentadbir utama yang membantu pentadbirannya, iaitu Sumucho (Ketua Jabatan Am), Sangyobucho (Ketua Jabatan Industri) dan Keimubucho (Pesuruhjaya Polis). Pentadbiran berstruktur ini dilanjutkan dengan pewujudan Somu Ka (Pejabat Pentadbiran Am), Sangyo Ka (Pejabat Industri) dan Keini Ka (Pejabat Polis).

Perihal keselamatan dan kesejahteraan masyarakat ketika itu juga menjadi fokus kepada pentadbiran Jepun di Johor, khususnya berkaitan dengan bekalan makanan. Melalui Sangyo Ka (Pejabat Industri), pentadbiran Jepun mewujudkan jabatan ini agar dapat meningkatkan bekalan makanan dan mentadbir pengagihan makanan kepada rakyat Johor. Melalui jabatan ini, pihak Jepun dapat mewujudkan kawalan produk pertanian. Selain itu, saliran dan pengairan untuk tujuan pertanian juga dipantau oleh Sangyo Ka agar menepati cara Jepun mengendalikan pertanian. Berdasarkan rekod, Sangyo Ka oleh Jepun ini telah mentadbir pertanian di Johor meliputi pembersihan kawasan untuk tanaman, berkembangnya ilmu veterinar, perikanan, perdagangan dan industri, wujudnya mata wang atau disebut duit Jepun dan pengagihan barang keperluan hidup kecuali makanan.

Pada era ini, Jepun memperkenalkan penanaman padi kering di sesetengah kawasan seperti di Endau kerana hasil yang lebih cepat dan mudah diuruskan berbanding dengan padi berair yang diperkenalkan oleh pertanian British. Melalui Syong Ka ini, Jepun hendak memastikan bekalan makanan kepada pasukan tenteranya dapat dibekalkan secukupnya berbanding dengan agihan kepada rakyat Johor itu sendiri.

Seperkara yang dapat dirujuk melalui rekod arkib ialah mengenai Jeikidan, iaitu organisasi masyarakat luar bandar yang diwujudkan oleh Keini Ka (Pejabat Polis). Jeikidan ini bertujuan untuk membantu pihak polis memaklumkan segera kejadian yang bertentangan dengan matlamat Jepun kepada kempetai. Masyarakat ketika itu melihat pihak yang terlibat dengan Jeikidan ini sebagai tali barut Jepun.

Stigma tali barut Jepun ini sebati dalam sejarah lisan masyarakat dan menganggap mereka ini sebagai pengkhianat bangsa.

Sekiranya tertangkap berdasarkan maklumat yang telah disampaikan oleh Jeikidan, mereka ini sudah pasti akan dihukum dan diseksa oleh tentera Jepun. Jeikidan ini diberikan kuasa untuk menangkap pihak yang dianggap sebagai penjenayah yang tidak berbahaya. Kebanyakan mereka yang direkrut sebagai mata Jepun ini berusia antara 16 hingga 45 tahun.

Selain itu, rekod arkib yang menyimpan tentang khazanah pentadbiran Jepun ini ialah mengenai Somu Ka, iaitu Pejabat Pentadbiran. Oleh sebab Kerajaan Johor mempunyai pentadbiran yang lengkap dan bersistematik, maka pentadbiran Jepun di Johor hanya perlu meneruskan segala perancangan dan jabatan yang telah sedia ada. Pihak Jepun hanya perlu menambah sistem yang sedia ada bersesuaian dengan pentadbiran ketenteraan yang mereka laksanakan kepada pentadbiran di Johor.

Melalui Somu Ka, Jepun dapat mentadbir hal ehwal organisasi dan rekod perkembangan rakyat Johor seperti yang diperlukan dan menepati pendekatan yang mereka laksanakan kepada pentadbiran mereka di Johor. Cap meterai pegawai dan pejabat juga digunakan dalam surat dan dokumen yang dikeluarkan dari pejabat ini. Sudah pasti melalui Somu Ka, pentadbiran dan pengawasan kepada pejabat lain di bawah kawalan Somu Ka dapat dilakukan. Melalui pentadbiran ini juga dasar untuk rakyat digubal dan dilaksanakan serta propaganda Jepun dapat disebarluaskan agar difahami oleh rakyat Johor. Dengan cara ini akan dapat memperkukuh pengaruh Jepun di Johor, seterusnya memudahkan Jepun memanfaatkan sumber ekonomi Johor yang telah kukuh sebelum itu.

Yang menariknya, pemantauan terhadap penggunaan kenderaan dan bahan api untuk urusan pentadbiran Jepun di Johor juga dilakukan oleh pentadbiran pejabat ini. Melalui pentadbirannya, Jepun mengutamakan kursus dan latihan kepada kakitangan agar mereka mempunyai kemahiran yang khusus berdasarkan keperluan pentadbiran Jepun di Johor.

Antara yang menjadi tumpuan kepada latihan dan kursus ialah mempelajari bahasa Jepun. Melalui jabatan ini juga hal-hal berkaitan masyarakat umum akan ditangani oleh mereka dan nazir pejabat kerajaan juga diwujudkan agar pelaksanaan pentadbiran dapat dilaksanakan secara terancang berdasarkan dasar Jepun di negara jajahannya.

Sejarah tentang pentadbiran Jepun dari sumber arkib ini amat menarik untuk dikaji dengan lebih mendalam. Hal ini demikian kerana melalui kajian yang komprehensif sudah pasti kita akan menemukan pendekatan yang lebih berkesan telah dilakukan oleh pentadbiran Jepun di Johor semasa itu. Pentadbiran Jepun ini seolah-olah mendapat restu daripada pentadbiran Kerajaan Johor ketika itu. Hal ini merupakan satu lagi persoalan yang mungkin akan terungkai bagi melihat kerjasama ini sama ada berbentuk desakan ataupun satu sinergi yang dicemburui oleh British.

Kesemua persoalan ini masih lagi tiada jawapannya, dan sudah pasti pendedahan ini mampu menyuntik satu aspirasi kepada generasi hari ini untuk memugar dan memahami peri pentingnya pengukuhan hubungan antara Jepun dengan Malaysia. Tidak mustahil sejarah yang pernah berlaku di Johor ini adalah satu percikan daripada misi dan visi negara matahari terbit itu yang tidak dapat direalisasikan sepenuhnya.

Untuk mendapat lebih lanjut mengenai perkongsian Pentadbiran Jepun di Johor ini, bolehlah mengikuti terus perkongsian ini melalui Facebook rasmi Majlis Bandar Raya Johor (MBJB), atau e-mel [email protected] atau hadir terus ke Arkib Negara Malaysia Cawangan Johor di Tingkat 7, Blok A, Bangunan Wisma Persekutuan, Johor Bahru, Johor atau melalui talian 07-2282053.


DBP Menyahut Proses Pemerkasaan Ulang Tahunnya

Untuk mendapatkan maklumat terkini, ikuti kami melalui Telegram

Dewan Bahasa dan Pustaka (DBP) adalah penjenamaan semula Balai Pustaka, sebuah jabatan kecil di bawah Kementerian Pelajaran yang ditubuhkan pada 22 Jun 1956 di Johor Bahru, hasil cadangan Kongres Bahasa dan Persuratan Melayu III pada bulan September, 1956. Pada tahun 1959, barulah Ordinan Dewan Bahasa dan Pustaka 1959 digubal dan menjadikannya sebuah badan berkanun yang diselia oleh Lembaga Pengelola setelah lebih kurang dua tahun beribu pejabat di Kuala Lumpur.

Fungsi DBP adalah selaras dengan tujuannya yang tercatat dalam Akta DBP (semakan tahun 1978, pindaan dan peluasan 1995), iaitu pertama; untuk membina dan memperkaya bahasa kebangsaan dalam semua bidang termasuk sains dan teknologi, kedua; untuk memperkembangkan bakat sastera, khususnya dalam bahasa kebangsaan, ketiga; untuk mencetak atau menerbitkan atau membantu dalam percetakan atau penerbitan buku-buku, majalah-majalah, risalah-risalah dan lain-lain bentuk kesusasteraan dalam bahasa kebangsaan dan dalam bahasa-bahasa lain, keempat; untuk membakukan ejaan dan sebutan, dan membentuk istilah-istilah yang sesuai dalam bahasa kebangsaan; untuk menggalakkan penggunaan bahasa kebangsaan yang betul; dan kelima untuk menggalakkan penggunaan bahasa kebangsaan supaya ia akan digunakan secara meluas bagi segala maksud mengikut undang-undang yang sedang berkuat kuasa.

DBP mentakrifkan bahasa antaranya sebagai sistem lambang bunyi suara yang digunakan sebagai alat perhubungan dalam sesuatu kelompok manusia untuk melahirkan perasaan dan fikiran. Bahasa juga ditakrifkan sebagai kata-kata yang disusun menurut tatabahasa dan digunakan oleh seseorang dalam percakapan atau tulisan.

Secara umumnya, takrifan bahasa itu termasuklah tulisan dan isyarat yang memanfaatkan anggota badan mahupun apa-apa jua alat seperti tanda, lambang, asap, bendera dan bunyi di persekitaran untuk menyampaikan maksud tertentu.

Bahasa Melayu merupakan bahasa pemerintah Alam Melayu dan rakyatnya yang memiliki ketamadunan semasa yang dihormati selewat-lewatnya sejak kurun ke-7 Masihi. Mereka yang celik sejarah akan bersetuju bahawa bahasa Melayu dan tulisan Jawi merupakan medium keilmuan tinggi dunia yang tidak hanya terbatas dalam pengajian politik, ekonomi, teknologi maritim dan pengurusan logistik buat suatu tempoh yang menjangkau ratusan tahun.

Pendek kata, bahasa Melayu banyak menyimpan khazanah bangsa Melayu yang berdaulat. Ilmu yang tersimpan dalam ratusan ribu mungkin mencapai jutaan naskhah Melayu di luar negara seperti yang dilaporkan tidak boleh dinafikan menjadi rujukan para sarjana Barat untuk membina tamadun moden dunia pada hari ini.

Negara Barat bermula dengan Portugis seawal kurun ke-16 mula memunggah khazanah tersebut dari kota pelabuhan Melaka bersama-sama harta kekayaan lain Kesultanan Melayu Melaka. Sejarah membuktikan negara Barat hanya mampu bangkit apabila mereka menggali ilmu di dunia Islam melalui penguasaan bahasa Arab dan perkara yang sama berlaku melalui penguasaan bahasa Melayu.

Pada hari ini, peranan DBP semakin mencabar kerana isu penggunaan bahasa Melayu sebagai bahasa kebangsaan serta penguasaannya dalam kalangan pemimpin dan urusan rasmi semakin berbangkit. Keperluan berbahasa Melayu bukan setakat sebagai alat komunikasi semata-mata bahkan kepentingannya dalam konteks pengikat jiwa warganegara Malaysia yang pelbagai agama, keturunan, etnik dan kepercayaan politik sebagai wadah perpaduan nasional.

Justeru, gagasan pengantarabangsaan bahasa Melayu yang dicetuskan oleh YAB Dato’ Sri Ismail Sabri Yaakob, Perdana Menteri Malaysia baru-baru ini perlu dilihat secara positif dan membina. Bahasa Melayu ialah watan negara ini, termasuklah Sabah dan Sarawak yang terletak dalam wilayah Alam Melayu sejak ratusan atau mungkin ribuan tahun dahulu lagi.

Tiada kumpulan etnik mahupun bangsa akan pupus sekiranya masih mengekalkan jati diri watannya. Perkongsian nilai yang berteraskan asimilasi bahasa kebangsaan perlu diperkukuh untuk terus membangun, mempertahankan dan melestarikan jati diri negara bangsa seiring dengan kemajuan dunia.

Kedudukan bahasa Melayu sebagai bahasa kebangsaan menurut Perkara 152 Perlembagaan Persekutuan tidak tertakluk pada Perkara 8 yang menjadi tadbir urus aspek diskriminasi. Begitu istimewa letak duduk bahasa Melayu di sisi undang-undang negara. Pemakaian selain bahasa Melayu terutamanya bahasa Inggeris dalam mahkamah, dewan perundangan dan apa-apa jua bagi maksud rasmi bukanlah suatu hak, sebaliknya satu pengecualian yang tersyarat di bawah Undang-undang Persekutuan.

Syarat penggunaan selain bahasa Melayu antaranya termaktub dalam Akta Bahasa Kebangsaan 1963/67, Akta Pendidikan 1996, Akta Kerajaan Tempatan 1976 dan Akta Syarikat 2016. Penguasaan dalam bahasa Inggeris kerana kepentingan semasanya tidak wajar membelakangkan pemakaian bahasa kebangsaan.

Kuasa yang diberikan oleh perenggan (b) Perkara 152(1) kepada Kerajaan Persekutuan dan Kerajaan Negeri untuk memelihara penggunaan dan pengajian bahasa mana-mana kaum lain pastinya perlu dibaca bersama-sama semangat sumpah kewarganegaraan dalam Jadual Pertama Perlembagaan. Hal ini demikian kerana seperti dinyatakan sebelum ini ialah bahasa jiwa bangsa.

Untuk menjelaskan lagi kedudukan tersebut, petikan mukadimah Perjanjian Persekutuan Tanah Melayu 1948 tidak boleh diabaikan kerana peruntukan tersebut merupakan asas kepada pemberian kewarganegaraan, iaitu, “…and there should be a common form of citizenship in the said Federation to be extended to all those who regard the said Federation or any part of it as their real home and the object of their loyalty:”

Komitmen Perdana Menteri dan resolusi Simposium Pengantarabangsaan Bahasa Melayu pada 24 Mei 2022 perlu dijadikan terma untuk memperkasakan fungsi DBP sebagai pihak berkuasa bahasa utama selepas Yang di-Pertuan Agong. Sementara itu, DBP perlu lebih proaktif untuk melaksanakan aktiviti penterjemahan dan pengistilahan agar pemakaiannya sebagai teks sahih undang-undang, amalan di mahkamah, dewan perundangan dan apa-apa jua disiplin ilmu tidak lagi boleh dipertikaikan.

Lantaran hal itu, pindaan untuk menguatkuasakan amalan bahasa kebangsaan ke tempat yang sewajarnya bukan sahaja perlu dilakukan ke atas Akta Dewan Bahasa dan Pustaka 1959, malah Akta Bahasa Kebangsaan 1963/67.

Setiap kementerian dan agensi kerajaan perlu menterjemahkan komitmen Perdana Menteri dalam polisi masing-masing bersekali dengan penguatkuasaannya. Kaedah pengajaran bahasa Inggeris boleh dinilai secara berkala untuk memastikan polisi pemakaian bahasa kebangsaan berjalan seiring dengan dasar pembangunan negara. Kajian lapangan menunjukkan keupayaan manusia tidak terhad dengan hanya satu bahasa. Kebolehan untuk menguasai suatu bahasa boleh dicapai melalui minat dan kaedah pembelajaran yang betul.

Penguasaan dalam bahasa Melayu tidak boleh disifatkan akan menjejaskan pembangunan ekonomi, kemajuan teknologi dan hubungan antarabangsa kerana ternyata kebangkitan kembali negara Jerman, Jepun dan Turki, serta penguasaan China di persada dunia pada hari ini dalam pelbagai bidang tidak bergantung pada bahasa Inggeris, bahkan mereka berbangga akan bahasa watan masing-masing.

Yang perlu diusahakan bersama adalah menggali semua khazanah ilmu Melayu yang diwarisi dan mendalami ilmu semasa secara berstrategik untuk mengembalikan bahasa Melayu sebagai bahasa ilmu terkemuka dunia.

Datuk Profesor Madya Dr. Wan Ahmad Fauzi Wan Husain,

Pengasas Jurisprudens Watan/Fakulti Pengurusan Industri,


Manusia Pertama Jalani Pembedahan Pemindahan Jantung Babi

Untuk mendapatkan maklumat terkini, ikuti kami melalui Telegram

Pada awal Januari lalu, dunia digemparkan apabila seorang lelaki warga emas, David Bennett, berusia 57 tahun, dari Maryland, Amerika Syarikat (AS) menjadi manusia pertama yang hidup dengan jantung babi yang diubah suai secara genetik.

Bennett berjaya mengharungi pembedahan berisiko yang mengambil masa selama sembilan jam yang dijalankan di Pusat Perubatan Universiti Maryland.

Dalam prosedur tersebut, pakar bedah menggunakan jantung babi berusia satu tahun dengan berat 108 kilogram yang diternak khusus sebagai organ pengganti. Pemindahan itu dianggap sebagai harapan terakhir untuk menyelamatkan nyawa Bennett, walaupun masih belum jelas apakah peluang jangka panjangnya untuk terus hidup.

“Saya tahu keputusan ini ibarat melepaskan tembakan dalam gelap, tetapi ini merupakan pilihan yang terakhir,“ kata Bennett yang pada awalnya enggan menjalani pembedahan tersebut memandangkan risiko dan peluang kejayaannya agak tipis dan beliau tidak mahu menemui ajal di atas katil bedah.

Walau bagaimanapun, doktor di pusat perubatan tersebut telah diberikan pengecualian khas oleh badan perubatan AS untuk menjalankan prosedur itu, atas dasar Bennett – yang menghidap penyakit jantung terminal dijangka tidak akan hidup lama. Maka itu, doktor memutuskan untuk tidak menjalani pemindahan organ manusia apabila mendapati Bennett mempunyai tahap kesihatan yang sangat teruk.

Jantung babi yang digunakan dalam pemindahan tersebut telah diubah suai secara genetik untuk menyingkirkan beberapa gen yang boleh menyebabkan organ yang dipindahkan ditolak oleh tubuh Bennett.

Terdapat 10 gen yang diubah suai, setiap satu daripadanya bertanggungjawab untuk mengelak daripada pertumbuhan berlebihan dalam tisu jantung babi yang telah dikeluarkan.

Tiga gen lain yang menyebabkan penolakan organ turut dibuang, manakala enam gen mengawal penerimaan organ dalam tubuh manusia pula dimasukkan dan diperbanyak. Proses tersebut telah dilakukan oleh syarikat bioteknologi yang berpangkalan di Virginia, AS.

Semasa pembedahan, Bennett menggunakan imunosupresan standard untuk memastikan sistem imunisasinya tidak menyerang organ baharu itu.

Bennett kini masih dalam pemantauan doktor meskipun sudah mampu bernafas tanpa bantuan alat pernafasan ataupun ventilator. Walau bagaimanapun, beliau masih perlu menggunakan mesin ECMO untuk membantunya mengepam darah ke seluruh badan.

Secara teorinya, pemindahan organ daripada spesies lain kepada manusia yang disebut xenotransplantation bukanlah sesuatu yang baharu. Walau bagaimanapun, kebanyakan eksperimen yang dilakukan jarang-jarang sekali berjaya. Pada tahun 1984, seorang bayi yang dikenali sebagai Baby Fae, menerima jantung babun. Malangnya, organ baharu itu hanya mampu menyambung hayat bayi tersebut selama 21 hari.

Pada ketika ini, direkodkan sebanyak 17 orang mati pada setiap hari di AS disebabkan menunggu pemindahan organ, dengan lebih daripada 100 ribu orang dilaporkan berada dalam senarai menunggu.

Namun begitu, hal ini berbeza daripada kes Bennett. Pasukan pakar bedah dari Sekolah Perubatan Universiti Maryland, yang diketuai oleh Dr. Bartley Griffith merupakan antara doktor yang bertanggungjawab melakukan proses pemindahan jantung tersebut.

Program xenotransplantasi tersebut turut diketuai oleh Dr. Muhammad Mohiuddin. Beliau merupakan seorang daripada pengasas program xenotransplantasi di Universiti Maryland, serta membangunkan ubat eksperimen yang berkaitan.

Beliau juga berusaha meneruskan pembedahan uji kaji tersebut dengan mendapatkan kebenaran kecemasan daripada Food and Drug Administration (FDA) pada malam tahun baharu 2022. Kebenaran untuk eksperimen pemindahan jantung tersebut terpaksa dibuat kepada pesakit jantung peringkat akhir yang tidak mempunyai pilihan rawatan yang lain.

“Prosedur tersebut berjaya memberikan maklumat yang berharga untuk membantu komuniti perubatan menambah baik kaedah yang berpotensi untuk menyelamatkan nyawa pesakit pada masa hadapan,” kata Dr. Mohiuddin.

Norman Shumway, pakar bedah perintis Universiti Stanford yang dianggap sebagai bapa pemindahan jantung terkenal menjelaskan bahawa xenotransplantation merupakan masa hadapan dan akan sentiasa ada. Xenotransplantation ialah pembedahan memasukkan organ haiwan ke dalam manusia yang merupakan idea terdahulu, iaitu sejak berabad lamanya yang telah dibangunkan semula beberapa kali disebabkan kemajuan teknologi dilihat mampu menawarkan harapan baharu untuk mengatasi pelbagai halangan saintifik yang tidak berkesudahan.

Bidang xenotransplan telah lama terperangkap pada peringkat praklinikal – menguji organ pada babun dan cimpanzi. Walau bagaimanapun, tubuh manusia merupakan tempat yang “kurang mesra” untuk organ haiwan. Apabila anda memindahkan satu organ haiwan ke tubuh yang lain, rangkaian gerakan pertahanan tubuh akan berlaku. Oleh itu, sesiapa sahaja yang ingin berjaya dalam xenotransplantation perlu menghasilkan strategi untuk menyekat atau mengetepikannya.

Halangan pertama dan paling berbahaya ialah penolakan hiperakut. Dalam tempoh beberapa minit hingga jam pertama, antibodi manusia akan mengerumuni organ baharu dan sel yang lain sehingga mencetuskan keradangan. Hal ini menyebabkan platelet, iaitu sejenis sel darah yang merangsang proses pembekuan menghalang aliran darah ke dalam organ.

Era moden pemindahan xenotransplantasi bermula pada awal 1960-an, apabila pakar bedah di Universiti Tulane memindahkan sebanyak 13 buah pinggang cimpanzi ke dalam tubuh manusia.  Pasukan perubatan dari Universiti Colorado pula mencuba prosedur itu sebanyak enam kali dengan menggunakan buah pinggang babun. Pada ketika itu, alat utama yang tersedia ialah ubat imunosupresif primitif. Hanya seorang pesakit terselamat selama lebih daripada beberapa bulan, manakala yang lain mati sama ada akibat penolakan atau jangkitan.

Pada tahun 90-an, muncul alat kejuruteraan genetik generasi pertama di dunia. Sebuah syarikat menerima kelulusan daripada FDA untuk ujian klinikal hati babi yang diubah untuk membawa sedikit gen manusia. Walau bagaimanapun, timbul beberapa isu yang mencetuskan malfungsi. Hal ini dikatakan demikian kerana babi membawa sejumlah virus yang dikenali sebagai retrovirus endogen atau PERV yang mustahil untuk dibasmi kerana wujud dalam genom dan dihasilkan sebagai virion (wujud di luar sel perumah dan terdiri daripada teras asid nukleik, lapisan protein dan dalam sesetengah spesies, sampul luar) berjangkit daripada semua sel babi dan menyebabkan zoonosis (penyakit yang boleh berjangkit kepada manusia daripada haiwan).

Pada tahun 1997, penyelidik di London mendapati PERV boleh menjangkiti sel manusia melalui kultur. Disebabkan itu, pada tahun yang sama, FDA telah menghentikan semua ujian xenotransplantasi sehingga penyelidik dapat membuktikan bahawa mereka telah membangunkan prosedur untuk mencegah jangkitan PERV kepada manusia.

Pada awal tahun 2000-an, David Ayares dari syarikat PPL Therapeutics, menggunakan teknologi DNA kombinasi dan pengklonan untuk menghasilkan DNA babi sebagai sumber organ. Syarikat itu telah membuat satu perubahan yang sangat penting dalam DNA haiwan dan mengganggu gen yang menghasilkan gula pada permukaan sel yang dipanggil alpha-Gal. Alpha-Gal merupakan gula yang membekalkan sel bakteria yang hidup di dalam usus manusia. Oleh itu, sistem imun mengembangkan pertahanan yang kuat untuk mengekalkannya dan tidak akan membenarkan jangkitan merebak ke dalam darah. Pertahanan ini sangat kuat dan saintis menyedari bahawa hampir satu peratus daripada semua antibodi tubuh adalah bertujuan untuk mengenali alpha-Gal, iaitu susunan magnitud yang lebih besar daripada mana-mana sasaran imun yang lain.

PPL Therapeutics bertukar nama menjadi Revivicor, iaitu syarikat yang meneruskan kajian dalam bidang xenotransplantasi. Kemudian, muncul ciptaan alat penyunting gen yang lebih tepat seperti CRISPR.

Pada tahun 2015, ahli biologi Universiti Harvard, George Church menggunakan CRISPR untuk memotong dan melenyapkan semua kesan virus dan menghasilkan baka babi tanpa PERV.

Pada tahun 2015, pakar bedah dan saintis Universiti Indiana menghasilkan babi yang “bebas’ alpha-Gal dan membuang dua antigen babi yang menyebabkan radang imun. Perubahan itu dipercayai mampu mengekalkan primat hidup setahun selepas menerima buah pinggang yang diubah suai.

Revivicor kemudian telah menambah enam transgen dan tambahan dalam gen reseptor hormon pertumbuhan babi yang bertujuan untuk menghalang organ daripada menjadi terlalu besar untuk penerima manusia.

Babi “sepuluh gen“ inilah yang digunakan oleh pasukan pakar bedah, Jayme Locke di Universiti Alabama dalam eksperimen pemindahan buah pinggang kepada seorang lelaki yang mati otak  dan kumpulan pakar bedah di Universiti Maryland untuk pemindahan jantung. Walaupun mati otak, tubuh lelaki manusia masih boleh “melancarkan” serangan imun. Tiada sesiapa menyangka, tiada tompokan biru muncul pada buah pinggang kerana darah beku, sebaliknya bertukar menjadi merah jambu. Dalam tempoh 20 minit, satu daripada buah pinggang tersebut menghasilkan air kencing! Kejayaan eksperimen di Universiti Maryland ini telah menggegarkan dunia.

Biarpun begitu, masih terdapat perdebatan tentang berapa banyak perubahan yang benar-benar diperlukan untuk mencapai xenotransplant yang mampu bertahan lama? Sesetengah penyelidik mengatakan kejuruteraan haiwan yang berlebihan boleh menyukarkan penghasilan organ yang konsisten.

Apa-apa yang pasti, para saintis tidak akan mengetahui pendekatan manakah yang paling berkesan sehinggalah mereka mencuba xenotransplantasi pada manusia.

Namun begitu, xenotransplantasi memerlukan kepakaran dari pelbagai bidang. Anda memerlukan jurutera genetik untuk membiak haiwan yang selnya tidak akan menghalang sistem imun manusia. Saintis haiwan juga perlu  memahami keanehan spesies ternakan untuk membesarkannya. Pakar imunologi juga diperlukan untuk membina ujian yang boleh meramalkan jika pesakit akan menolak organ haiwan dan membangunkan ubat-ubatan berkaitan untuk jangka masa panjang; memerlukan pakar penyakit berjangkit untuk meminimumkan risiko virus babi daripada menjangkiti manusia; dan pasukan pembedahan yang hebat.

Cabaran lain termasuklah membina kemudahan untuk menternak babi yang sesuai untuk pemindahan klinikal. Misalnya bangunan tertutup rapat berventilasi dan bertekanan sesuai untuk menghalang bakteria, virus dan kulat.  Hingga makalah ini ditulis, kedua-dua pasukan, iaitu dari Maryland dan Universiti New York telah mendapatkan organ daripada Revivicor yang mempunyai ladang di Blacksburg, Virginia, dan sekumpulan babi GalSafe di Iowa.

Kejayaan awal ini sudah tentu memberikan harapan kepada masalah kekurangan penderma organ manusia. Walau bagaimanapun, kejayaan ini masih jauh untuk menentukan sama ada pendermaan organ haiwan merupakan langkah yang terbaik pada masa akan datang.

Terlalu awal untuk mengetahui bagaimanakah Bennett akan hidup menggunakan hati babinya?

Bennett bagaimanapun berharap melalui pemindahan organ tersebut akan membolehkannya meneruskan kehidupan.

Tiga hari selepas pembedahan, Bennett dilaporkan bernafas sendiri sambil dipantau dengan teliti oleh sepasukan doktor pakar yang terlibat.

Kami tidak pernah melakukan ini pada manusia dan saya suka berfikir bahawa kami telah memberikannya pilihan yang lebih baik daripada meneruskan terapi perubatan. Sama ada dia akan hidup selama sehari? Seminggu? Sebulan? Atau setahun?, saya tidak tahu,” katanya.


Tahun Baharu Cina: PLUS Saran Pengguna Memasuki Lebuh Raya sebelum Pukul 9.00 Pagi

Untuk mendapatkan maklumat terkini, ikuti kami melalui Telegram

Putrajaya – PLUS Malaysia Berhad (PLUS) membuat persediaan rapi bagi memastikan pengguna lebuh raya menikmati perjalanan pulang yang selesa dan tidak mengalami kesesakan lalu lintas yang terlalu teruk.

Berikutan itu, PLUS mengeluarkan Jadual Cadangan Waktu Perjalanan (TTA) sebagai rujukan dan panduan kepada orang ramai bagi merancang perjalanan yang lebih lancar.

Ketua Pegawai Operasi PLUS, Datuk Zakaria Ahmad Zabidi berkata, TTA dilaksanakan bagi menguruskan peningkatan trafik yang mendadak sempena sambutan Tahun Baharu Cina bermula 28 Januari sehingga 6 Februari 2022.

Selain itu, PLUS juga menyediakan pasukan PLUSRonda tambahan untuk membantu pengguna yang mungkin menghadapi masalah kerosakan kenderaan di lebuh raya. Pada masa yang sama, PLUS menjalinkan kerjasama dengan Polis Trafik (PDRM) dan Jabatan Pengangkutan Jalan (JPJ) bagi melaksanakan penguatkuasaan undang-undang di sepanjang lebuh raya selain menempatkan pasukan RELA untuk pengurusan trafik di plaza tol dan kawasan rehat.

Pengguna diingatkan agar sentiasa berwaspada dan mematuhi prosedur operasi standard (SOP) yang ditetapkan ketika berhenti di hentian Rehat dan Rawat (R&R) dan hentian sebelah di sepanjang lebuh raya.

Berdasarkan cadangan TTA, pengguna lebuh raya yang bertolak dari utara dan selatan serta mereka yang bertolak jauh dari ibu negara disarankan agar mula memasuki lebuh raya sebelum pukul 9.00 pagi untuk mengelakkan kesesakan. Di samping itu, pelanggan perlu memastikan baki kad Touch ‘n Go atau Touch ‘n Go e-Wallet (untuk transaksi RFID) mencukupi.

Tambah beliau, pemandu boleh memanfaatkan aplikasi seperti Waze atau Google Map untuk merancang perjalanan yang lebih efisien.

Ketua Pegawai Operasi PLUS itu turut berpesan agar merancang perjalanan yang teliti dan penyelenggaraan kenderaan juga perlu diberikan keutamaan bagi meningkatkan keselamatan, selain daripada pemakaian tali pinggang keledar keselamatan di tempat duduk hadapan dan belakang serta kerusi keselamatan kanak-kanak.

PLUS juga telah menyediakan maklumat trafik melalui pelbagai saluran komunikasi PLUS sebagai rujukan kepada pemandu. Maklumat dan keadaan trafik di lebuh raya utama boleh diperoleh melalui platform media sosial PLUS seperti Twitter, Instagram, Facebook, LinkedIn, Youtube dan laman sesawang PLUS menerusi www.plus.com.my atau menggunakan Aplikasi PLUS untuk membantu anda merancang perjalanan.


TVET Menyasarkan Lebih Banyak Peluang Pekerjaan

Perdana Menteri Malaysia, YAB Dato’ Sri Ismail Sabri Yaakob telah mempengerusikan Mesyuarat Majlis TVET Negara (MTVET) secara telesidang semalam.

Melalui mesyuarat MTVET kali ini, kerajaan mengumumkan pengiktirafan penubuhan Badan Koordinasi TVET Kerajaan–Industri (Government–Industry TVET Coordination Body, GITC)  yang akan terlibat secara langsung dalam pembangunan modal insan TVET negara, khususnya berkaitan dengan keperluan kemahiran dan tenaga kerja.

Inisiatif ini dijangka akan memperkukuh simbiosis ekosistem TVET dalam menghubung pihak yang terlibat untuk merapatkan jurang antara permintaan dengan penawaran tenaga kerja.

Sehubungan dengan itu, kerajaan memperuntukkan sebanyak RM6.6 bilion bagi memperkasa TVET melalui pelbagai inisiatif. Usaha ini amat signifikan bagi merealisasikan strategi dan inisiatif yang dirangka di bawah Rancangan Malaysia Ke-12 (RMK-12).

Kerajaan kini turut mengiktiraf Diploma Vokasional Malaysia (DVM) sebagai laluan ke rangkaian Universiti Teknikal Awam di Malaysia (MTUN), iaitu Universiti Malaysia Perlis (UNIMAP), Universiti Teknikal Malaysia Melaka (UTeM), Universiti Tun Hussein Onn Malaysia (UTHM) dan Universiti Malaysia Pahang (UMP).

Sudah tiba masanya TVET menjadi pilihan utama belia dalam mempersiapkan diri untuk masa depan. Terbukti, TVET mampu melahirkan lebih ramai individu yang berkemahiran, terlatih dan berbudaya usahawan.


Kemahiran Vokasional Bantu Orang Kurang Upaya Hidup Sejahtera

Pauh Putra – Berikutan titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail, Universiti Malaysia Perlis (UniMAP) menyahut saranan baginda untuk meningkatkan pelbagai program dan aktiviti kemasyarakatan, terutamanya golongan orang kurang upaya (OKU) dan golongan terjejas.

Sejak tahun 2019 hinggalah 2021, hampir 150 program telah diusahakan oleh UniMAP seiring dengan tema ‘University Social Responsibility (USR)’ di seluruh negeri Perlis. Antaranya termasuklah Lightboard Studio; Perlis Special Teens Centre Independent Living Centre (PesTec -ILC); Seberang Ramai Lestari; Program Kenali Penyakit Anda; Kursus Bahasa Inggeris kepada Angkatan Tentera Darat dari Kem Wilayah Utara; Amazing Science 3.0, Projek Tanaman Cendawan Menggunakan Sistem Kelembapan Optimum; Pemasangan Solar dan banyak lagi.”

Demikian kenyataan Naib Canselor UniMAP, Prof. Ts. Dr. Zaliman Sauli semasa mempersembah maklum kepada Raja Muda Perlis ketika mengiringi baginda berangkat menyempurnakan perasmian Pameran Fotografi: Reflection oleh Jasni Hashim @ Ved Vedder di Galeri Bangunan Canselori UniMAP di Kampus Alam Pauh Putra.

Jasni merupakan seorang jurutera yang berkhidmat di Jabatan Pembangunan UniMAP sejak tahun 2003. Beliau sangat komited dan sering memanfaatkan masa di luar waktu pejabat untuk berkarya melalui lensa kamera. Jasni juga gemar merakamkan keindahan alam semula jadi, terutamanya ketika matahari terbit dan terbenam.

Dalam majlis perasmian tersebut, DYTM Tuanku Syed Faizuddin Putra Jamalullail juga bertitah bahawa sebagai Tuanku Canselor UniMAP, sejak awal penubuhan UniMAP lagi, baginda akan turut serta memainkan peranannya dalam memastikan “Rakyat Perlis Hidup Sejahtera”, khususnya OKU dan golongan yang kurang berkemampuan di negeri ini.

Sementara itu, Prof. Ts. Dr. Zaliman menerangkan bahawa Program Perlis Special Teens Centre-Independent Living Centre (PesTec-ILC) yang dilaksanakan oleh UniMAP merupakan satu daripada program khusus yang dilaksanakan untuk mendidik remaja dan belia OKU memiliki keperibadian, identiti dan nilai kerohanian yang tinggi bagi menangani masalah sosial seperti gangguan seksual, penyalahgunaan najis dadah dan kegiatan jenayah dalam masyarakat.

Di samping itu, program ini adalah untuk melatih remaja dan belia OKU dengan kemahiran vokasional bagi memudahkan mereka hidup dalam masyarakat secara bebas dan menyumbang kembali kepada masyarakat dalam aktiviti ekonominya.

“Pada zaman pandemik ini, UniMAP juga turut berkongsi kepakaran melalui program Lightboard Studio dengan fokusnya tertumpu kepada pelajar yang terpaksa belajar secara dalam talian kerana rata-rata mereka menghadapi masalah untuk mengadaptasi situasi berkenaan. Program ini bertujuan untuk kegunaan pengajaran dan pembelajaran dalam talian supaya lebih inovatif dan menarik,” ujar beliau.

Turut hadir bersama-sama dalam majlis ini ialah Timbalan Naib Canselor, pegawai serta dekan universiti.


Lebih 1.4 Juta PKS Ketinggalan dalam Digitalisasi Perniagaan

Untuk mendapatkan maklumat terkini, ikuti kami melalui Telegram

Berdasarkan laporan, Malaysia memiliki lebih daripada 1.4 juta Perusahaan Kecil dan Sederhana (PKS) dan 76 peratus daripadanya ialah sektor industri mikro.

Walau bagaimanapun, masih ramai lagi PKS yang tidak mengadaptasi peralihan perniagaan ke arah penggunaan digital secara meluas.

Menurut Persatuan PKS Malaysia, kerajaan persekutuan perlu memperkasakan lagi inisiatif dalam memberikan pendedahan digitalisasi untuk meningkatkan produktiviti perniagaan kecil, seiring dengan peralihan syarikat besar.

Selain itu, kurangnya pendedahan dan latihan berhubung dengan automasi dan teknologi seperti kecerdasan buatan (AI) kepada perniagaan kecil negara.

Berdasarkan pemerhatian persatuan, kerajaan perlu menyediakan lebih banyak latihan, termasuklah membawa masuk pakar dari luar negara bagi meningkatkan pengetahuan dan kemahiran pemilik PKS.

Dengan adanya sokongan dan usaha kerajaan, langkah pemacuan digitalisasi perniagaan PKS Malaysia akan menjadi lebih signifikan dan terus mampan.


Paradigma Baharu Pengurusan Bencana Negara

Kerajaan tidak menolak bahawa perubahan iklim menjadi satu daripada faktor yang menyebabkan bencana banjir melanda negara ini. Sehubungan itu, sudah tiba masanya kerajaan menjadikan respons bencana sebagai mata pelajaran utama di semua peringkat pendidikan.

Menurut Perdana Menteri, Dato’ Sri Ismail Sabri Yaakob, pewujudan mata pelajaran utama dalam menangani bencana di semua peringkat pendidikan, sekolah, kolej dan universiti akan dilaksanakan supaya seluruh Keluarga Malaysia dapat menyesuaikan diri dengan perkara ini sebagai satu daripada kebiasaan baharu.

Kenyataan Perdana Menteri itu ternyata menarik perhatian banyak pihak yang rata-ratanya menyokong cadangan beliau. Hal ini dikatakan demikian kerana trauma akibat banjir  bukan sahaja berlaku dalam kalangan mangsa yang terlibat, tetapi seluruh rakyat di negara ini turut berkongsi duka yang sama.

Banjir besar yang melanda negara pada penghujung tahun 2021 sememangnya mendapat perhatian bukan sahaja di negara ini, malah di kebanyakan negara. Selain liputan meluas di negara jiran seperti Singapura, Indonesia dan Thailand, pada 4 Februari lalu, anggota Parlimen India turut bertafakur seketika sebagai memperingati mangsa banjir di negara ini.

Impak banjir besar yang melanda sebahagian daripada kawasan di Selangor, Kuala Lumpur, Kelantan, Terengganu, Pahang, Johor dan Sarawak, sememangnya amat memilukan. Selain mengorbankan nyawa, banjir tersebut turut merosakkan harta awam dan persendirian. Hal itu, belum termasuk kesan psikologi yang entah bila akan berakhir.

Maka itu, banyak pihak menuntut agar pendekatan Malaysia dalam menghadapi bencana banjir tidak seharusnya menggunakan pendekatan yang sedia ada atau masih di takuk lama. Hal ini bermaksud, perlu ada perubahan dalam menghadapi bencana ini yang pada akhirnya nanti akan menemukan jalan penyelesaian yang terbaik kepada kita, seterusnya mengurangkan impak akibat bencana yang melanda.

Menjadikan bencana alam sebagai subjek utama pada setiap peringakt pendidikan seharusnya diambil perhatian dan tindakan. Hal ini dikatakan demikian kerana kaedah ini telah lama diterapkan dalam sistem pendidikan di Jepun dalam memberikan kefahaman kepada generasi muda tentang cara yang terbaik untuk terus hidup bersama-sama bencana alam.  Sebagai buktinya, lihat sahaja bagaimana Jepun bangkit daripada tsunami besar tahun 2011 – sistem pengurusan krisis mereka amat efisien sehingga mereka tidak memerlukan bantuan daripada mana-mana negara untuk meneruskan kehidupan pascabencana. Bencana demi bencana dalam sejarah Jepun telah berjaya mendidik rakyat negara itu, dari peringkat atasan hingga segenap lapisan rakyat untuk memainkan peranan masing-masing sebaik-baik sahaja bencana itu tiba.

Maka itu, bencana banjir yang melanda negara pada Disember lalu diharapkan dapat menjadikan kita – tanpa ada yang terkecuali untuk lebih bersedia dalam menghadapi sebarang bencana alam yang mendatang. Sebagai langkah awal yang diambil oleh kerajaan, semalam, Perdana Menteri dalam Mesyuarat Jawatankuasa Pengurusan Bencana telah mengumumkan bahawa banjir besar yang melanda negara baru-baru ini amat meninggalkan kesan yang mendalam kepada rakyat. Banjir bukanlah isu baharu di negara ini, malah telah berlarutan sejak sekian lama tanpa penyelesaian sehingga mengakibatkan kerugian bukan sahaja terhadap harta benda tetapi juga kehilangan nyawa.Natijah daripada bencana banjir ini juga mengakibatkan negara mengalami kerugian sebanyak RM6.1 bilion akibat kerosakan aset awam dan infrastruktur, tempat kediaman, kenderaan, sektor pembuatan, premis perniagaan dan sektor pertanian.

Apa-apa yang berlaku ini seharusnya menjadi titik permulaan untuk merangka paradigma baharu bagi menghadapi bencana banjir pada masa akan datang. Sehubungan itu, masalah ini harus diselesaikan secara tuntas. Kerajaan tidak mahu lagi melihat bencana banjir menjejaskan kesejahteraan hidup rakyat pada masa akan datang.

“Saya telah mempengerusikan Mesyuarat Jawatankuasa Pengurusan Bencana Pusat (JPBP) secara telesidang semalam bagi membincangkan secara terperinci  tentang situasi dan penilaian awal After Action Review (AAR) Monsun Timur Laut (MTL) 2021/2022. Perbincangan menekankan langkah dan perancangan jangka masa pendek, sederhana dan panjang yang perlu dilakukan oleh kerajaan pusat dan kerajaan negeri supaya bencana banjir tidak memberikan impak yang besar kepada negara dan rakyat,” ujar Perdana Menteri.

Mesyuarat tersebut turut dihadiri oleh menteri besar dan ketua menteri, menteri dan timbalan menteri di Jabatan Perdana Menteri (Tugas-tugas Khas), Ketua Setiausaha Negara (KSN), Panglima Angkatan Tentera (PAT), Ketua Polis Negara (KPN), Ketua Pengarah Agensi Pengurusan Bencana Negara (NADMA), ketua-ketua setiausaha kementerian dan ketua pengarah agensi-agensi yang berkaitan.

Dalam mesyuarat ini, persetujuan telah dicapai untuk menggariskan lapan langkah strategik sebagai menambahbaik pengurusan bencana negara yang telah dibentangkan oleh NADMA iaitu;

Tambah Perdana Menteri, perluasan dasar DRR pada peringkat negeri dan daerah akan dapat memastikan pengurusan bencana banjir dipertingkat berikutan satu platform yang diwujudkan bagi menyimpan semua repositori daftar risiko secara sistematik. Kementerian dan agensi juga turut disarankan untuk membuat penetapan sebanyak lima peratus daripada perbelanjaan mengurus dan pembangunan bagi tujuan pengurusan bencana pada masa akan datang. Hal ini penting bagi persiapan perbelanjaan persediaan bencana, pemulihan dan pascabencana serta pencegahan dan mitigasi risiko bencana.

Mesyuarat juga bersetuju dengan penekanan terhadap konsep “whole of society approach” yang perlu diterjemahkan dalam dasar, pengoperasian dan latih amal bencana dengan pelibatan bersama-sama agensi kerajaan dan organisasi masyarakat sivil (CSO). Pada masa yang sama, pemerkasaan kapasiti komuniti setempat akan dipertingkat melalui ketua komuniti yang akan bertindak sebagai initial responder. Mereka akan dibekalkan dengan kelengkapan asas dan bantuan untuk melaksanakan tindakan awal.

Dalam mesyuarat itu, kerajaan juga secara dasarnya turut bersetuju dengan cadangan jangka pendek dan jangka panjang yang dikemukakan oleh Kementerian Alam Sekitar dan Air (KASA) untuk menyelesaikan masalah banjir antaranya:

Sehubungan itu, kerajaan dalam mesyuarat tersebut turut mengumumkan bahawa peruntukan untuk penyelesaian secara komprehensif ini sememangnya memerlukan peruntukan yang besar, iaitu melibatkan ratusan bilion ringgit yang mengambil jangka masa yang panjang, oleh itu mesyuarat bersetuju supaya kerajaan memfokuskan terhadap kawasan berisiko tinggi dan diberikan keutamaan untuk melaksanakan pelan penyelesaian masalah banjir.


Pilihan Raya Penentu Masa Depan Negara

Untuk mendapatkan maklumat terkini, ikuti kami melalui Telegram

Kuala Lumpur – Dikendalikan oleh Puan Haslina Ar Kamaludin selaku pengerusi sesi, slot SKOP MG Malaysia Gazette berjaya mencuri tumpuan umum dalam diskusi santai  yang disampaikan oleh Dr. G.Manimaran, penganalisis pilihan raya dan penulis buku Pilihan Raya Demokrasi: Tanding, Pilih, Menang & Tadbir, selaku panel dalam sebuah perbincangan bertajuk “PRN Johor: Undi 18 Jadi Penentu?”

Semasa awal perbincangan, Puan Haslina mendedahkan kepada umum berkaitan dengan pindaan Perlembagaan Persekutuan merujuk Artikel 3 (a) dan (b) Perlembagaan Persekutuan pada tiga tahun lalu dan diwartakan sebagai P.U.(B) 615/2021 dan berkuat kuasa pada 15 Disember 2021 berkaitan dengan penurunan had umur mengundi daripada 21 tahun kepada 18 tahun.

Melalui Seksyen 3, had umur mengundi diturunkan dengan membenarkan pendaftaran pengundi secara automatik bagi menggantikan sistem semasa yang memerlukan rakyat memohon untuk mendaftar sebagai pengundi. Pindaan yang telah diluluskan ini dilihat berupaya menambah baik sistem pendaftaran pilihan raya yang dilakukan sebelum ini, yang dilihat mempunyai kelemahan tertentu dari segi kepincangan maklumat serta sumber yang tidak sahih. Kaedah baharu ini memperlihatkan anjakan yang akan mendinamikkan sistem pilihan raya di Malaysia, seterusnya proses demokrasi juga dapat dipertingkatkan dalam kalangan rakyat.

Pindaan ini meningkatkan jumlah pengundi di seluruh negara termasuklah peningkatan sebanyak 30 peratus jumlah pengundi di negeri Johor dan hal ini menjadi tumpuan kepada banyak pihak khususnya penganalisis politik bagi melihat negeri Johor sebagai penanda aras kejayaan sama ada berjaya atau sebaliknya. Berdasarkan data yang diperoleh, sejumlah 749 731 pengundi muda baharu temasuklah mereka yang berusia 18 tahun layak menjadi pengundi secara automatik. Hal ini bermakna, Johor kini mempunyai sejumlah 2.5 juta pengundi yang akan meraikan proses demokrasi pada Pilihan Raya Negeri (PRN) Johor pada Mac kelak berbanding dengan hanya 1.8 juta pengundi sahaja pada tahun 2018, sekali gus  menjadi titik tolak kepada generasi Malaysia supaya dapat bersama-sama memahami tanggungjawab mereka kepada negara.

Dalam perkongsian tersebut Dr. G. Manimaran juga berkongsi tentang kelompok pengundi berdasarkan analisis beliau, iaitu kelompok pengundi berusia 21 tahun ke bawah, golongan pemilih berusia 21 tahun hingga 55 tahun yang masih bekerja sama ada di sektor swasta atau awam serta pemilih yang sudah bersara. Ketiga-tiga golongan pengundi ini mempunyai pola tertentu bagi memahami mekanisme pilihan raya sebagai proses demokrasi.

“Apabila diukur dengan senario golongan muda, mungkin kebimbangan sesetengah pihak kepada pengundi muda boleh diambil kira, namun dengan usaha yang berterusan, pendidikan tentang pilihan raya dalam kalangan warga muda harus dilaksanakan secara terancang,” ujar beliau.

Apabila diajukan persoalan oleh Puan Harlina berkaitan dengan pihak yang harus bertanggungjawab mendidik pengundi dalam pilihan raya, beliau menjelaskan bahawa semua pihak perlu memainkan peranan untuk memastikan generasi muda mendapat maklumat yang tepat agar mereka dapat memahami dengan lebih jelas tentang negara demokrasi melalui pilihan raya.

Beliau juga menyarankan semua pihak agar dapat mengembangkan isu pendidikan demokrasi dan pilihan raya khususnya institusi pendidikan sedia ada. “Sebagai contoh, guru-guru boleh memberikan pendedahan awal tentang realiti pilihan raya dengan mengadakan pilihan raya untuk pelantikan badan pengawas di sekolah-sekolah. Pelaksanaan bercirikan pilihan raya boleh didedahkan pada peringkat awal dan apabila melaksanakan dengan betul, mereka mendapat gambaran yang sahih tentang pilihan raya,“ ujar beliau.

Selain itu, beliau juga menegaskan peri pentingnya pendedahan asuhan dan didikan dalam kalangan keluarga dan masyarakat berkaitan dengan pilihan raya. Pilihan raya merupakan satu daripada proses mendewasakan anak muda. Beliau juga menyarankan  Suruhanjaya Pilihan Raya (SPR) menggiatkan secara sistematik program pendidikan pengundi dan demokrasi pilihan raya agar pengundi muda dan seluruh rakyat Malaysia dapat memahami konsep demokrasi yang sebenar di negara ini.

Dalam wacana tersebut, beliau amat mengalu-alukan keprihatinan YAB Dato’ Sri Ismail Sabri Yaakob, Perdana Menteri yang menyarankan pihak SPR agar dapat merealisasikan usaha ini. Beliau juga mengingatkan masyarakat bahawa pengundi perlu memahami segala butiran yang dijanjikan oleh calon atau parti. Secara realitinya pertimbangan pemilih dalam menilai manifesto yang digagaskan oleh parti dan calon, merupakan satu proses penaakulan yang mengambil masa untuk diterjemahkan melalui kertas undi. Kesemua ini akan memberikan kesan selepas selesai pilihan raya.

Pada akhir perkongsian dalam sesi tersebut, beliau menggesa pengundi muda supaya lebih bersedia untuk melaksanakan tanggungjawab pada PRN Johor pada Mac kelak.


Raja Muda Perlis Menyantuni Asnaf dan Rakyat Perlis

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan mencemar duli berangkat menyerahkan sumbangan Majlis Agama Islam dan Adat Istiadat Melayu Perlis (MAIPs) berjumlah RM21 000 kepada 30 orang asnaf terpilih dengan masing-masing menerima RM700 setiap seorang.

Sumbangan diserahkan di Masjid Al-Ariffin, Padang Katong, Kangar, Perlis dan diterima oleh Imam 1 Masjid Al-Ariffin, iaitu Ustaz Muhammad Khidir Abd Ghani yang mewakili 30 orang asnaf tersebut. Turut mengiringi DYTM Raja Muda Perlis ialah Ketua Pegawai Eksekutif MAIPs, Haji Mohd Nazim Mohd Noor.

Di samping itu, DYTM Tuanku Syed Faizuddin Putra Jamalullail turut bertitah agar aspek prestasi sumber manusia, teknologi, prosedur kerja dalam perkhidmatan serta penyampaian awam secara langsung mahupun tidak langsung perlu ditambah baik dan diberikan keutamaan demi meningkatkan lagi kecekapan sesebuah organisasi sama ada dalam sektor awam mahupun sektor swasta.

“Perkhidmatan yang efisien dapat memperkasakan imej sesebuah organisasi selain mewujudkan hubungan yang baik antara organisasi berkenaan dengan para pelanggan, pemegang taruh dan juga orang awam secara keseluruhannya,” titah DYTM Tuanku Syed Faizuddin Putra Jamalullail.

DYTM Tuanku Syed Faizuddin Putra Jamalullail turut mengingatkan semua rakyat negeri Perlis supaya sentiasa mempraktikkan Prosedur Operasi Standard (SOP) yang ditetapkan oleh pihak kerajaan demi mencegah penularan virus COVID-19 yang dilaporkan semakin meningkat.

DYTM Tuanku Syed Faizuddin Putra Jamalullail turut menyeru seluruh rakyat jelata agar sentiasa menjaga dan memelihara kesihatan diri. Golongan ibu bapa dan penjaga diseru supaya bertanggungjawab dalam memastikan anak-anak jagaan mereka yang merupakan aset negeri Perlis, negara Malaysia dan juga bakal pemimpin masa depan sentiasa selamat dan kekal sihat.

“Kita perlu menjaga diri dan keluarga yang tersayang serta saling mengingatkan sesama kita demi mengekang penularan virus ini dan demi kesejahteraan semua”, pesan DYTM Tuanku Syed Faizuddin Putra Jamalullail.


Bengkel Majalah Dalam Kelas Memperkasakan Karyawan DBP

Untuk mendapatkan maklumat terkini, ikuti kami melalui Telegram

Kuala Lumpur – Bahagian Majalah, Dewan Bahasa dan Pustaka (DBP) telah menganjurkan bengkel Modul Majalah Dalam Kelas (MDK) pada pagi ini bertempat di Wisma DBP.

Tujuan bengkel ini diadakan adalah untuk membimbing dan melatih para karyawan DBP menggunakan majalah terbitan DBP sebagai medium pengajaran, pembelajaran dan pendidikan dalam kalangan pelajar dan guru.

Bengkel ini menampilkan seorang panel undangan, iaitu Cikgu Azizul Rahman Abdul Rahman, Pengasas program MDK dan Tokoh Guru Kebangsaan 2016. Program MDK telah berjaya dilaksanakan oleh Cikgu Azizul sejak tahun 1979 di seluruh negara dan Singapura.

Bengkel dimulakan oleh Cikgu Azizul  yang berkongsi tentang sejarah awal kewujudan dan pelaksanaan program MDK. Seterusnya, beliau menghuraikan kaedah melaksanakan program MDK bagi menarik minat pelajar dan guru agar mencintai dan mengutamakan penggunaan bahasa Melayu sama ada melalui penulisan atau pertuturan dalam kehidupan seharian.

Bengkel selama sehari ini mendedahkan peserta bengkel yang terdiri daripada editor dan penolong editor Bahagian Majalah dan wakil editor dari Bahagian Buku Sekolah dengan beberapa aktiviti yang dibahagikan kepada tiga aktiviti utama, antaranya termasuklah mencipta Ungkapan indah untuk penulisan; Menukarkan cerpen kepada komik;  Melagukan sajak; dan Menterjemahkan puisi kepada bentuk visual.

Menurut Cikgu Azizul, matlamat utama pelaksanaan MDK adalah untuk memperkasakan  penggunaan bahasa Melayu dalam kalangan rakyat Malaysia khususnya pelajar. Selain itu, MDK juga amat bermanfaat untuk dijadikan sebagai panduan bagi melahirkan idea dan pendapat dalam pelbagai bentuk penulisan dengan menggunakan aspek kebahasaan, keindahan dan kehalusan bahasa secara kritis, kreatif dan dinamik.

“Melalui program MDK, peserta berupaya mempamerkan tahap pengetahuan bahasa dan kecekapan berbahasa yang cemerlang dan konsisten; berupaya mengungkapkan idea dengan jelas, terperinci dan tersusun; menguasai kemahiran berfikir yang kritis, kreatif dan inovatif; berkomunikasi secara efektif dan penuh keyakinan di samping mengamalkan pembelajaran secara kendiri serta menjadi model teladan kepada pelajar yang lain dalam kemahiran bahasa,” ujar Cikgu Azizul.

Bengkel ini turut disertai oleh Dr. Rosmani Omar, Ketua Editor Bahagian Majalah dan beberapa orang editor serta penolong editor Bahagian Majalah secara dalam talian.


SPM: Lebih 3000 Pusat Peperiksaan Disediakan bagi Ujian Bertutur, Mendengar dan Amali Sains

Kuala Lumpur – Sebanyak 3382 buah pusat peperiksaan Sijil Pelajaran Malaysia (SPM) 2021 disediakan bagi Ujian Bertutur, Ujian Mendengar (Bahasa Melayu dan Bahasa Inggeris), dan Ujian Amali Sains di seluruh negara.

Menurut Lembaga Peperiksaan (LP), Kementerian Pendidikan Malaysia (KPM), sebanyak 50 514 orang petugas peperiksaan dilantik untuk memastikan kelancaran pengurusan dan pengendalian peperiksaan pada tahun ini.

Menerusi kenyataan semalam, LP mengumumkan tarikh pelaksanaan ujian dan bilangan calon pelajar yang akan menduduki peperiksaan SPM adalah seperti yang berikut:

“Semua calon perlu merujuk jadual waktu peperiksaan untuk mendapatkan maklumat yang tepat dan terperinci, selain mematuhi arahan dan amaran semasa peperiksaan berlangsung.“

“Calon diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan. Calon juga hendaklah mematuhi Garis Panduan Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah 3.0 yang dikeluarkan oleh KPM serta prosedur operasi standard yang ditetapkan oleh Majlis Keselamatan Negara dan Kementerian Kesihatan Malaysia.” Demikian kenyataan yang diberikan oleh LP dalam mengingati pelajar agar mematuhi prosedur operasi standard yang telah ditetapkan.

Menurut LP lagi, ketetapan Garis Panduan KPM ini adalah untuk memastikan kelancaran pengurusan peperiksaan dan pencegahan penularan wabak COVID-19.


Imbasan 66 tahun DBP Memekarkan Bahasa

Enam puluh enam tahun yang lalu atau lebih tepatnya pada 22 Jun 1956, tertubuhnya sebuah jabatan kecil di bawah Kementerian Pelajaran, yang dikenali sebagai Balai Pustaka di Johor Bahru. Kongres Bahasa dan Persuratan Melayu III yang telah berlangsung di Singapura dan Johor Bharu pada bulan September 1956 menjadi titik tolak bermulanya penggunaan nama Dewan Bahasa dan Pustaka (DBP).

Profesor Diraja Ungku Abdul Aziz telah menjadi pengarah pertama badan bahasa ini. Beliau mengusahakan perpindahan DBP ke Kuala Lumpur pada tahun 1957. Hasilnya, badan bahasa ini berjaya ditempatkan di sebuah bangunan bekas wad hospital di Jalan Young.

Di rumah baharu ini, DBP terus mengorak langkahnya selaras dengan pengisytiharan bahasa Melayu sebagai bahasa kebangsaan dan bahasa rasmi negara. Tahun 1959 menjadi sejarah apabila DBP berubah statusnya kepada badan berkanun setelah Akta Dewan Bahasa dan Pustaka diluluskan oleh Parlimen. Badan bahasa ini telah diberikan kuasa autonomi untuk melaksanakan beberapa matlamat yang termaktub dalam akta tersebut.

Antaranya termasuklah memajukan dan memperkaya bahasa kebangsaan, mencetak dan menerbitkan buku dan risalah, serta menyusun dan menerbitkan kamus dalam bahasa kebangsaan. Selain matlamat ini, terdapat beberapa lagi matlamat yang berkaitan dengan pembinaan dan pengembangan bahasa dan sastera.

Selepas 21 tahun ditubuhkan, DBP mengembangkan lagi sayapnya ke Malaysia Timur pada tahun 1977 dengan membuka dua cawangan, iaitu di Kota Kinabalu, Sabah dan di Kuching, Sarawak. Di Malaysia Barat juga tidak ketinggalan apabila DBP Wilayah Utara di Bukit Mertajam, Pulau Pinang dan DBP Wilayah Timur di Kota Bharu, Kelantan, dibuka pada tahun 1999.

Hal ini diikuti oleh pembukaan DBP Wilayah Selatan di Johor Bahru, Johor, pada tahun 2000 dan DBP Wilayah Tengah di Kuala Lumpur pada tahun 2011. Kini, DBP megah beroperasi di bangunan baharunya, iaitu Menara DBP, di Jalan Dewan Bahasa dan Pustaka.

Pada tahun 2011 juga, DBP mengembangkan sayapnya dengan memberikan khidmat dari segi penggunaan bahasa dan visual pada iklan. Hal ini suatu syarat yang perlu dipenuhi oleh pihak yang ingin membuat permohonan lesen daripada Pihak Berkuasa Tempatan (PBT) apabila ingin menyiarkan iklan.

Syarat ini ditetapkan kerana penggunaan bahasa Inggeris dalam medium pengiklanan dilihat lebih diutamakan berbanding dengan penggunaan bahasa Melayu di Malaysia. Kini, DBP juga mempunyai Anjung DBP yang terdiri daripada tiga komponen, iaitu kedai buku, kafe buku dan kaunter pengesahan bahasa, yang dirasmikan oleh Pengerusi Lembaga Pengelola DBP, Profesor Dr. Mohamed Hatta Shaharom pada bulan Oktober 2018.

DBP tidak jemu-jemu berusaha untuk menjadikan bahasa Melayu gah pada pandangan mata semua pihak dengan melancarkan kempen Minggu Bahasa dan Bulan Bahasa menerusi gerakan massa yang diketuai oleh Pengarah DBP pada masa itu, Tun Syed Nasir Syed Ismail, yang juga dikenali sebagai Panglima Bahasa.

Kempen ini mengalami beberapa penjenamaan dari segi namanya, seperti Gerakan Cintailah Bahasa Kita (GCBK), Gerakan Bahasa Kebangsaan Sektor Swasta (GBKSS), Minggu Sastera dan Bulan Bahasa dan Sastera Negara (BBSN).

Pada tahun 1999, YAB Tun Abdullah Haji Ahmad Badawi, Perdana Menteri Malaysia pada ketika itu telah melancarkan kempen BBSN yang pertama. Akhirnya, pada tahun 2009, BBSN telah diberi nama baharu, iaitu Bulan Bahasa Kebangsaan (BBK).

Dari aspek penerbitan, DBP menerbitkan 11 majalah terkenal, iaitu Dewan Sastera, Dewan Masyarakat, Dewan Bahasa, Dewan Budaya, Dewan Siswa, Dewan Pelajar, Pelita Bahasa, Dewan Ekonomi, Dewan Kosmik, Tunas Cipta dan Dewan Tamadun Islam. Tatkala banyak penerbitan majalah oleh penerbit lain telah ditutup, penerbitan majalah DBP masih kekal hingga hari ini.

Selain majalah, terdapat penerbitan lain yang dikelolakan oleh DBP. Penerbitan ini ialah buku teks, buku bahasa, buku sastera, buku umum, buku ilmiah dan buku kanak-kanak.

Di samping itu, menerusi program Munsyi Dewan, penceramah bahasa Melayu atau lebih dikenali sebagai Munsyi Dewan dilantik oleh DBP untuk mengendalikan kursus, ceramah dan taklimat bahasa Melayu di sektor awam dan swasta. Program ini telah bermula sejak tahun 1995 lagi. Munsyi Dewan ini perlu aktif menggalas tanggungjawabnya sebagai pakar rujuk dalam bahasa Melayu. Khidmat dan kepakaran Munsyi Dewan ini digunakan dalam usaha membantu memartabatkan bahasa Melayu.

DBP juga menyediakan kenderaan pacuan empat roda yang diubah suai menjadi kedai buku bergerak atau dikenali sebagai Ujana Buku. Ujana Buku ini telah dirasmikan oleh Mantan Timbalan Perdana Menteri Malaysia, Tan Sri Dato’ Muhyiddin Yassin di UiTM Permatang Pauh, Pulau Pinang pada 29 April 2015.

Konsep Ujana Buku ini adalah untuk mengajak masyarakat menambahkan ilmu agar dapat membentuk masyarakat berkelas minda pertama. Kedai buku bergerak ini akan berkunjung ke lokasi terpilih untuk membuat jualan bahan terbitan DBP secara terus kepada pelanggan di tempat tersebut.

Ujana Buku ini juga mampu membawa sebanyak 500 buah buku terbitan terkini pada satu-satu masa untuk memenuhi keperluan pelanggan. Banyak lokasi yang telah dikunjungi oleh Ujana Buku ini, seperti sekolah, institusi pengajian tinggi, jabatan kerajaan dan karnival jualan. Kini, terdapat tiga buah Ujana Buku di DBP Hulu Kelang dan sebuah Ujana Buku di DBP Wilayah Timur, DBP Cawangan Sabah dan DBP Cawangan Sarawak.

Pada awal tahun ini, iaitu pada bulan Mac 2022, Perdana Menteri, Dato’ Sri Ismail Sabri Yaakob menyatakan bahawa kerajaan akan meminda Akta Dewan Bahasa dan Pustaka 1959 untuk membolehkan DBP mengambil tindakan terhadap individu atau pihak yang melanggar akta tersebut.

Hal ini dikatakan demikian kerana akta yang tersedia ini tidak memberikan kuasa kepada DBP untuk melaksanakan penguatkuasaan terhadap kesalahan bahasa yang dilakukan. Hal ini dikuatkan lagi dengan persetujuan oleh Menteri Pengajian Tinggi, Datuk Dr. Noraini Ahmad bahawa semua pelajar asing yang belajar di negara ini wajib mempelajari bahasa Melayu.

Kini, sudah tiba masanya bagi semua rakyat Malaysia bersama-sama DBP untuk menjulang slogan “Bahasa Jiwa Bangsa” di pentas antarabangsa dan tidak ada sebab untuk berasa malu atau janggal apabila berbahasa Melayu.


Era Pandemik Tidak Menghalang Negara Melahirkan Generasi Pemimpin

Untuk mendapatkan maklumat terkini, ikuti kami melalui Telegram

Kuala Lumpur – Kehadiran Ts. Wan Azizul Faiz Zulkifli, Alumni Universiti Pertahanan Nasional Malaysia (UPNM) yang merangkap sebagai mantan Yang Dipertua Majlis Perwakilan Pelajar UPNM dan Encik Vivek Appalanaidu yang merupakan Pengarah Minggu Perkasa Jati Diri (MPDJ) 2021/2022 adalah juga pelajar Fakulti Sains dan Teknologi Pertahanan UPNM, telah menghidupkan suasana studio Bernama TV menerusi slot Darah Muda yang dikendalikan oleh hos, Irfan Faruqi dengan perbincangan yang bertajuk Pemimpin Intelektual Berkarakter.

Perbincangan ini memerihalkan tentang budaya komited dan disiplin yang tinggi berupaya melahirkan mahasiswa yang lengkap dengan pakej sebagai seorang pemimpin yang mempunyai daya intelek yang tinggi dan berkarisma.

Dimulai dengan perkongsian Ts. Wan Azizul, beliau mengatakan bahawa tarikan utama untuk beliau melanjutkan pengajian di UPNM berikutan citra pertahanan dan kedaulatan negara khususnya menerusi bidang ketenteraan yang ditonjolkan oleh institusi ini menggamit semangatnya untuk turut sama meraih kejayaannya di sini.

Keistimewaan UPNM berbanding dengan institusi lain ialah budaya antara pelajar, tenaga pengajar dan juga persekitaran kampus yang menerapkan budaya pertahanan tinggi untuk membina serta menyediakan pelajar sebagai modal insan yang bersedia dengan pasaran kerja sama ada dalam bidang ketenteraan ataupun bidang awam yang lainnya.

Tambahnya lagi, perkara yang paling istimewa berkaitan dengan UPNM ialah melahirkan banyak pemimpin intelektual berkarakter, malah mempunyai daya pemikiran tinggi, berintegriti serta penampilan dan peribadi yang berakhlak. UPNM mengasah pelajarnya yang berpotensi intelektual karakter dengan pelbagai panduan, yakni nilai yang dibangunkan dan dibina melalui program yang dilaksanakan oleh institusi ini seperti Program Minggu Perkasa Jati Diri.

Program ini dilaksanakan kepada semua mahasiswa baharu, agar pendedahan awal diberikan serta menerapkan penghayatan kepada citra UPNM. Dengan wujudnya citra intelektual karakter dalam kalangan mahasiswa dan graduan ini, institusi UPNM pastinya akan menjadi kebanggaan kepada masyarakat yang bukan sahaja warga institusi ini.

Encik Vivek berkongsikan pengalamannya sebagai pengarah MPJD mengatakan bahawa melalui pelaksanaan MPJD, UPNM berjaya menerapkan nilai yang diperlukan untuk melengkapkan pakej sebagai pelajar dan graduan UPNM. Menurut beliau, nilai seorang pemimpin itu sebenarnya hadir dalam diri individu dan sifat ini hendaklah dibina sejak kecil lagi. Ciri atau sifat kepimpinan yang ada pada setiap individu dapat disuburkan lalu dipraktikkan dalam kehidupan mereka kelak.

Dalam cabaran mendepani pandemik COVID-19 ini, nilai MPJD yang dibangunkan oleh UPNM sememangnya menghadapi halangan dan kekangan untuk dihayati oleh pelajar apatah lagi program dilaksanakan secara dalam talian sepenuhnya. Namun begitu, saya percaya bahawa pelajar pada hari ini sudah pun dapat menyesuaikan diri dengan kebiasaan baharu pembelajaran dan budaya pengajian sebegini. Maka itu, pelajar terus tekal komited untuk memastikan nilai tersebut sebati dalam diri mereka.

Bukan itu sahaja, perkongsian daripada alumni yang berwibawa seperti Ts. Wan Azizul juga menjadi satu daripada slot terpenting MPJD untuk memahami hala tuju mahasiswa UPNM. Slot perkongsian serta pengalaman daripada alumni adalah pakej pengetahuan yang amat penting dibekalkan kepada para pelajar baharu UPNM. Provokasi Irfan Faruqi berkaitan dengan era kini mungkin akan menyebabkan institusi melahirkan mahasiswa yang tidak lengkap pakejnya dari segi intelektual dan karakter,

Ts. Wan Azizul berpendapat bahawa cabaran ini bukan dihadapi oleh UPNM sahaja, namun pada institusi pendidikan seluruh negara. Kelumpuhan sistem pendidikan ini perlu segera ditangani dan beliau yakin usaha UPNM dan institusi lain dalam membina karakter masyarakat dan pelajar khususnya akan dapat direalisasikan.

Pendekatan berterusan dan sentiasa inovasi dengan kaedah dapat membantu banyak pihak, khususnya dalam membangunkan semangat cintakan pendidikan dalam kalangan pelajar. Pesanan beliau lagi cabaran bukanlah alasan untuk berputus asa dan proses membina pemimpin intelektual berkarakter ini bukanlah berlaku hanya dalam MPJD, tetapi akan dilaksanakan secara berterusan dan menjadi budaya dalam UPNM.

Menariknya lagi, di sini, pelajar berpeluang mengikuti pengajian dan meraih pengalaman daripada komposisi pensyarah dalam kalangan intelektual berlatarbelakangkan kepimpinan ketenteraan berserta pakar awam.

Pada akhir perkongsian, Encik Vivek berharap agar mahasiswa bijak menguruskan masa dan komited untuk memajukan diri. Walaupun terlibat dengan pelbagai program yang dianjurkan universiti, misalnya menyantuni mangsa banjir baru-baru ini, tetap tidak menghalang mahasiswa untuk bertanggungjawab dengan pengajian mereka.

Pelajar mestilah memandang jauh ke hadapan sekiranya mahu berjaya, dan sudah pasti tindakan untuk berjaya itu seiring dengan harapan dan cita-cita yang telah pun disematkan dalam hati pelajar. Pengaruh rakan sebaya yang positif dan optimis amat dituntut bagi mengekalkan budaya cemerlang dalam kalangan pelajar tambahnya lagi.

Begitu juga dengan Ts. Wan Azizul, beliau berharap pelajar UPNM serta mahasiswa dapat meningkatkan azam untuk memajukan diri agar warisan sebagai bangsa atau benih daripada tamadun yang hebat, iaitu warisan Kesultanan Melayu Melaka yang terkenal di serata dunia dapat direalisasikan.

Generasi yang hebat ini kelak akan melihat cabaran sebagai satu keadaan melonjakkan lagi mereka ke atas dan bersedia memikirkan solusi pada setiap halangan dan cabaran yang datang demi membangunkan negara Malaysia tercinta ni. Pada masa yang sama, generasi ini akan muncul sebagai pemimpin intelektual berkarakter yang menyumbangkan khidmat bakti kepada masyarakat dan negara.


Kerajaan Arab Saudi Mewajibkan Dos Penggalak kepada Jemaah Umrah Bermula 14 Februari ini

Untuk mendapatkan maklumat terkini, ikuti kami melalui Telegram

Kuala Lumpur – Bermula pada Isnin minggu hadapan (14 Februari 2022), kerajaan Arab Saudi telah menetapkan prosedur operasi standard (SOP) yang baharu bagi mereka yang ingin menunaikan ibadah umrah.

Pelaksanaan SOP baharu ini adalah mewajibkan semua jemaah, termasuklah dari Malaysia untuk mendapatkan suntikan dos penggalak COVID-19 sebelum menunaikan ibadah umrah.

Menurut Menteri Kanan Pertahanan, YB Datuk Seri Hishammuddin Hussein, bagi jemaah umrah yang berangkat pada tarikh sebelum 14 Februari boleh mengikuti SOP yang telah ditetapkan sebelum ini.

Untuk jemaah umrah yang akan ke Arab Saudi hari ini sehingga 13 Februari, mereka terikat dengan SOP sedia ada. Bagaimanapun, apabila mereka pulang semula ke tanah air kelak mereka diwajibkan mematuhi SOP baharu yang telah dikuatkuasakan.

Kebenaran menunaikan ibadah umrah juga akan berkuat kuasa pada hari ini selepas kerajaan menangguhkan sementara kebenaran perjalanan itu pada 8 Januari lalu.

Sementara itu, jemaah umrah juga dibenarkan kuarantin secara kendiri di rumah kediaman sebaik-baik sahaja tiba di tanah air, manakala kuarantin di pusat kuarantin swasta juga dibenarkan, namun atas tanggungan sendiri.